Irski Daon svoje biometrijsko rešenje razvija u Beogradu i Novom Sadu\nKako bismo bolje razumeli na koji način ovaj proizvod funkcioniše, potrebno je na početku istaći da IdentityX DigitalOnboarding spada u “KYC” (Know Your Customer) tip proizvoda i omogućava proces kroz koji kompanije i organizacije registruju svoje korisnike online na brz, jednostavan i siguran način. Daonov onboarding proces je digitalizovan i može se u potpunosti izvršiti “na daljinu” sa bilo kog uređaja koji poseduje kameru – preko mobilne aplikacije ili kroz pretraživač.\n“Najveći broj naših klijenata dolazi iz finansijskog i javnog sektora. Recimo da korisnik želi da otvori račun u banci online (što je ujedno i jedan od najčešćih slučajeva za ovaj proizvod)”, objašnjava nam Boris Stodić, frontend developer u ovoj kompaniji. Naime, korisnik prolazi kroz proces koji uključuje kreiranje selfija, fotografisanje dokumenata i takozvani liveness challenge (koji služi da se dokaže da je “živa” ljudska osoba izvor biometrijskih podataka). Svi biometrijski podaci koje je korisnik ostavio se skladište upravo na IdentityX DigitalOnboarding serveru.\nMeđutim, na koji način radi ova sofisticirana tehnologija i koje krajnje benefite donosi korisnicima? Objašnjavamo u nastavku teksta.\nDaon nastoji da promeni i pojednostavi onboarding proces za kompanije\nOpisujući nam na koji način funkcioniše novi proizvod kompanije Daon, Boris kaže da nakon završetka onboarding procesa sa strane klijenta, server koristi sistem automatskog odlučivanja kako bi izveo konačni rezultat samog procesa koji može biti automatski prihvaćen, automatski odbijen ili za manuelni pregled.\nPrema rečima našeg sagovornika, deo procesa automatskog odlučivanja između ostalog čini čitav niz eksternih provera u zavisnosti od slučaja korišćenja ali neke od mogućih provera mogu biti provera adresa, lokacija, identiteta, rizika prevare, elektronske verifikacije i drugo.\nOsnovne funkcije sistema su identifikacija i verifikacija lica, procesuiranje različitih tipova dokumenata i čitanje podataka sa dokumenata kroz Optical Character Recognition (OCR), očitavanje MRZ, bar-kodova, QR-kodova, kao i upotreba različitih tipova liveness algoritama.\nKada je reč o razvoju projekta, za frontend se koriste različite vrste web tehnologija i frameworka, od najsavremenijih tehnologija kao što su WebAssembly i WebWorkers do standardnih okvira kao što su React i Angular. Sa druge strane, Boris kaže da kompanija izrađuje i kompletne alate za razvoj softvera koje koristi njihova Onboarding web aplikacija, dok se između ostalog pružaju i biometrijske mogućnosti third-party developerima.\nS obzirom na kompleksnost projekta i budući da je Daon internacionalna kompanija, Borisova koleginica Milica Divljan (Senior Java Engineer) nam je nešto detaljnije približila strukturu ljudi koji rade na pomenutom rešenju:\nIdentityX Onboarding proizvod je rezultat zajedničkih napora timova iz različitih zemalja. Proizvod je prirodan sled činjenice da su pametni telefoni neizostavan deo svakodnevice ljudi i pružaju mnogo više mogućnosti za onboarding i verifikaciju (kamera, otisak prsta, itd.). Kako su zahtevi rasli, kompanija se širila u skladu sa zahtevima tržišta i danas Daon ima kancelarije u Irskoj, Americi, Srbiji i Australiji.\nKompanija je otvorila predstavništvo u Srbiji 2018. godine, i od tada srpska kancelarija postaje zvanični razvojni centar kompanije. Daon ima oko 200 zaposlenih od kojih je oko 60 u Srbiji, u Beogradu i Novom Sadu. Na primer, Onboarding Server tim čiji sam ja član se sastoji od programera, testera i menadžera iz Irske, Amerike i Srbije. Komunikacija je većinski na engleskom jeziku, a multikulturalnost nam otvara vidike da upoznamo običaje i kulturu različitih zemalja.\n“Na ovaj način se obezbeđuje da svi budu u toku sa dešavanjima, a kako razvoj njihovog proizvoda uključuje i Science & Research i Data tim, završetak implementacije sa njihove strane označava početak sa naše”, kaže Milica i dodaje sledeće:\nŠto se tiče senioriteta inženjera, svaki tim se sastoji od juniora, mediora i seniora, i trudimo se da pronađemo najbolji način za međusobnu saradnju za svakog pojedinca individualno. Ponekad radimo “pair programming”, a nekad ostavljamo pojedincu da iznese implementaciju sam. Trudimo se da svi zahtevi prođu kroz proces definisanja, planiranja, dokumentovanja tehničke specifikacije, implementacije, pregleda koda od strane kolega, testiranja i integracije.\nS obzirom na to da je oblast biometrije veoma aktuelna i potrebna, ali nemaju svi inženjeri priliku da rade u toj oblasti na visokom nivou, zanimalo nas je koliko članovi tima kompanije Daon moraju generalno poznavati oblast biometrije posebno kada tek dođu u tim. Boris tom prilikom otkriva da su se svi u toku rada na IdentityX DigitalOnboarding proizvodu, susretali sa velikim brojem termina vezanih za oblast biometrije.\nOn kaže da svako ko se zaposli u Daonu prođe kroz zanimljiv inicijalni period dok postane familijaran sa terminologijom. “Na taj način svaki inženjer stekne osnovno shvatanje kako različiti biometrijski algoritmi rade, što ne obuhvata detaljnu matematičku formulaciju i teoriju iz navedene oblasti (što je znanje koje članovi Science & Research tima poseduju)”, objašnjava Boris:\nDaonov Science & Research tim čini skup stručnjaka iz oblasti data science i biometrije – zanimljivo je da su većina njih doktori u oblasti kompjuterskih nauka i matematike, sa uskom specijalizacijom za navedene oblasti. To je tim koji je upravo razvio biometrijske algoritme koje IdentityX DigitalOnboarding proizvod koristi.\nKako članovi research tima stavljaju veći fokus na istraživanje nego na samu implementaciju, često se dešava da im je potrebna pomoć inženjera kako bi se našla realna primena i napravila sample aplikacija. Ova aplikacija demonstrira rad prototipa, koji će se u zavisnosti od evaluacije (merenja performansi biometrijskog sistema i usability testiranju) prerasti u biometrijski algoritam koji pomenuti tim koristi i u produkciji. Naš sagovornik ističe da uz pomoć research tima, inženjeri aktivno učestvuju u samoj integraciji biometrijskih algoritama u sam proizvod – bilo da je to web i mobilna platforma ili backend:\nŠto se tiče usvojenih principa, naveo bih moj slučaj. U direktnoj saradnji sa članovima research tima, imao sam priliku da radim na “behavioural” biometrijskim algoritmima (“Keystrokes”) i algoritmu za prepoznavanje dokumenata na kojima sam se upoznao sa osnovnim principima – tipovi biometrijskih sistema, metode identifikacije i verifikacije, kao i karakteristike po kojima se mere performanse biometrijskih sistema.\nSofisticirana rešenja zahtevaju modernu i složenu tehnologiju\nNa pitanje Netokracije koje se zapravo tehnologije koriste na ovom projektu, odgovorio je Vlatko Dimov (Senior Java Engineer u Daonu), koji nam otkriva da se digitalni onboarding sistem sastoji od nekoliko projekata organizovanih uglavnom u mikroservisnu arhitekturu. Java je u ovom slučaju dominantan jezik za pisanje backend koda, a sav kod se nalazi u privatnom Github repozitorijumu, pa se Github koristi za kontrolu određene verzije koda.\nZa automatizaciju, dependency menadžment, distribuciju i CI/CD (continuous integration and delivery) proces, koriste se neki od najmodernijih alata. Vezujući se za tehničku terminologiju, Vlatko dalje objašnjava:\nNa ovom projektu bi se zapravo moglo naći mnogo tehnološki žargonskih reči kao što su Lambdas, Kubernetes, GraphQL. U velikoj meri koristimo Spring sa većinom njegovih okvira koji su već poznati većini današnjih Java inženjera. Naš kod mora da radi sa nekoliko različitih relacionih baza podataka hostovanih na AWS-u (Amazon Web Services) u isto vreme.\nMnogo razvijenih funkcija obično treba na neki način testirati i izmeriti pa koristimo Mikrometer za pisanje naših dimenzionalnih metrika jer pruža interfejs za tajmere, merače, brojače, sažetke distribucije, tajmere dugih zadataka itd, a koji ne zavise od dobavljača. Ovako prikupljene metrike kasnije se pregledaju kroz cloud monitoring servis DataDog.\nKvalitet koda i sigurnost koda testiramo pomoću programa SonarCube koji se dobro integriše sa IntelliJ IDEA IDE, ali koji “IDE” svako od nas koristi, zavisi od samog izbora. Specifične algoritme vezane za biometriju napisali su interno Daonovi stručnjaci, koji su sastavljeni u “DLL” biblioteke prenosive na različitim platformama poput Windowsa i Unix-a, a koje se kasnije mogu referencirati iz našeg backend koda.\nU nastavku razgovora sa Vlatkom smo imali priliku da govorimo i o tehničkim projektima na kojima imaju priliku da rade članovi tima koji razvijaju proizvod IdentityX Digital Onboarding. Ovo je svakako bitan deo za sve softverske inženjere koji često u prvi plan stavljaju zanimljivost projekta prilikom procesa odabira kompanije u kojoj će raditi.\nKako on dodaje, u zavisnosti od iskustva zaposlenih dolaze i izazovi sa kojima će se suočiti, pa tako iskusniji programeri dobijaju inženjerske zadatke koji često uključuju pisanje novih komponenti od nule i njihovu integraciju sa ostatkom sistema – što je u dodiru sa temeljom već postojećeg koda, nakon čega se upoznaje sa ostatkom sistema.\nVlatko kaže da se prilikom pisanja ovih komponenti u kompaniji obično radi pažljiva analiza i mnogo istraživanja, posebno u slučajevima kada se unapred ne zna 100% o svim detaljima. Na primer, situacije poput ovih uključuju razvoj NFC protokola, znanje o kriptografiji pri razvoju zajedničke TLS autentifikacije između klijentskih i serverskih komponenti, uključujući algoritme za prepoznavanje lica i OCR (optičko prepoznavanje znakova).\n“Razvoj ovih novih komponenti zahteva dobro razumevanje dizajnerskih obrazaca, arhitekture sistema i skalabilnosti, tako da rešenja koja razvijaju programeri uvek pregledaju naši iskusni inženjeri i arhitekte. Nije toliko često potrebno da se ova rešenja ponovo preuređuju kako bi se zadovoljili strogi standardi”, ističe Vlatko.\nU toku je proširenje kancelarije u Beogradu – otvoreno preko deset različitih pozicija\nDaon je u potrazi za novim kolegama koji će raditi na razvoju IdentityX DigitalOnboarding servisa.\nPred kraj ovog intervjua, dotakli smo se i popularne teme u IT industriji – tim kompanije i ljudi koji je čine. Otuda smo sa Milicom pričali koliko pažnje Daon kao kompanija obraća na negovanje timske kulture, gde nam ona kaže da različiti profili ljudi imaju drugačije prioritete, no čini se da je sama kultura kompanije jedna od bitnijih stavki koliko će se ljudi zadržati u istoj.\nKako je Ben Horowitz rekao: “Kulturu kompanije čini kolektivno ponašanje svih u organizaciji, šta ljudi rade kada im se ne daju uputstva i način na koji organizacija radi.” “S tim u vezi, trudimo se da na samom intervjuu razumemo ciljeve i iskustvo kandidata i koliko se uklapaju sa našim zahtevima”, objašnjava Milica:\nRedovnim sastancima “1-na-1” prikupljamo i dajemo feedback, kako bismo se međusobno usavršavali i obezbedili okruženje u kojem svaki zaposleni može da napreduje i razvije svoju karijeru na pravi način.\nTrudimo se da naš metod rada prilagođavamo novonastalim situacijama, kao što je pandemija izazvana virusom COVID-19 (za vreme koje smo u potpunosti radili na daljinu, a na dalje nastavljamo hibridnim načinom rada). Timski duh održavamo svakodnevnom saradnjom sa kolegama iz različitih timova online i offline okupljanjima, ukoliko epidemiološka situacija dozvoljava u datom trenutku.\nČinjenica je da je biometrija sastavni deo procesa identifikacije korisnika svih velikih korporacija i neophodnost u životu ljudi. Nove primene se javljaju na svakodnevnom nivou i jedan od primera je COVID-19 digitalni pasoš koji Daon razvija. Baš zato, kako Milica dodaje, obim posla u razvojnom centru u Srbiji je sve veći i zbog toga su u kompaniji stalno u potrazi za kvalitetnim kadrom, uz širenje onim tempom koji će im omogućiti da svi budu onboard-ovani na optimalan način – s obzirom na izazov brzog rasta.\n“U skladu sa pređašnjim i budućim rastom tima, u toku je proširenje beogradske kancelarije gde očekujemo da se u naredna dva meseca uselimo u novi, veći prostor, koji je prilagođen hibridnom modelu rada. U ovom trenutku imamo preko 10 otvorenih pozicija. Od toga za IdentityX DigitalOnboarding tim tražimo Java i Frontend inženjere. Potrebne pozicije i njihov opis možete lako naći na našem sajtu – Job Openings – Daon“, zaključila je Milica na kraju.


Predsjedavajući Predsjedništva BiH Milorad Dodik izjavio je Srni da BiH neće fizički zatvarati granice prema Srbiji i Crnoj Gori kako se to navodi u zaključku Vijeću ministara BiH kojim se od ministra odbrane Marine Pendeš traži bataljon Oružanih snaga BiH za te namjene.\n“Dobro se zna da je vrhovni komandant Oružanih snaga Predsjedništvo BiH i ja kao predsjedavajući Predsjedništva neću dozvoliti da se granice zatvaraju. Potpuno mi je poznata netrpeljivost militantnog Denisa Zvizdića prema Srbiji, koji bi umjesto zatvaranja granica trebalo da razmišlja o tome kako da se nađe rješenje za problem dolaska migranata u BiH u dijalogu sa Srbijom i Crnom Gorom, a ne da se šalje vojska na granice”, istakao je Dodik.\nPredsjedavajući Predsjedništva BiH kazao je da Vijeće ministara još nije dostavilo Predsjedništvu BiH sveobuhvatan izvještaj o migracijama.\nOn je naveo da je Vijeće ministara trebalo do 19. juna da dostavi sređen dokument koji će obuhvatiti mjere u vezi sa migrantskom krizom, među kojima neće biti izlaženja vojske na granicu.\n“Moramo imati efektivne, a ne militantne mjere koje nam predlaže Vijeće ministara, kao pomoćno tijelo Predsjedništva BiH i očekujem da to učine”, naglasio je Dodik.


O centru – CPTT\nCentar za preduzetništvo i transfer tehnologija (CPTT)\nCentar za preduzetništvo i transfer tehnologija (CPTT) počeo je sa radom 2017. godine\nCentar je nastao transformacijom Univerzitetskog preduzetničkog centra koji je osnovan 2009. godine. Centar, između ostalog, koordiniše istraživačkim projektima iz oblasti preduzetništva, posreduje u ostvarivanju saradnje između Univerziteta i privrede, pruža podršku inovatorima i preduzetnim mladim ljudima u razradi i razvoju poslovnih ideja, pruža konsultantske usluge i dr.\nPostojanje samog Centra je u skladu sa Strategijom naučnog i tehnološkog razvoja Republike Srpske 2017-2021, te Strategijom razvoja Univerziteta u Banjoj Luci za period 2017-2025. godine.\nTri osnovna stuba rada CPTT\nCentar za preduzetništvo i transfer tehnologija u svom radu oslanja se na tri stuba djelovanja: razvoj preduzetništva, transfer tehnologija i znanja, i upravljanje projektima.\n– Razvoj projekata za UNIBL\n– Vođenje projekata za UNIBL\n– Razvoj i vođenje projekata za CPTT\n– Konsultantske usluge razvoja projekata\n– Treninzi za pisanje i vođenje projekata\n– Spin-off i start-up\n– Preduzetnički inkubator\n– Saradnja s privredom\n– Održavanje baze za povezivanje i saradnju između obrazovnog, naučno-istraživačkog i privrednog sektora


Falkao stiže u Novi Pazar! - Sportske.net\nFalkao stiže u Novi Pazar!\nFudbalski klub Novi Pazar angažovao je prvo pojačanje za prolećni deo sezone a dres kluba iz Raške oblasti obući će momak koji nosi prezime slavnog kolumbijskog napadača Radamela Falkaa.\nNakon što je sa Miloradom Kosanovićem dogovoren nastavak saradnje u Novom Pazaru su počeli da rade na jačanju igračkog kadra.\nPrvo pojačanje u zimskom prelaznom roku biće momak čije je prezime svetski poznato u svetu fudbala imajući u vidu da ga nosi sjajni napadač Mančester Junajteda Radamel Falkao.\nDres Novog Pazara u prolećnom delu sezone nosiće Ričard Amorim Falkao (27), Brazilac kojem će ovo biti prvi angažman u Evropi.\nMomak rođen u Fera de Santani ponikao je u mlađim kategorijama Korintijansa a onda je debitovao za prvi tim u sezoni 2007/2008. Pored Korintijansa Falkao je nastupao za Gvarani, Ponte Pretu i Veranopolis a 2009. godine je imao i kraći izlet na Tajland.\nRičard Amorim Falkao igra na poziciji napadača baš kao i njegov svetski poznat prezimenjak pa nam ostaje da vidimo hoće li u JSL ovaj Brazilca uspeti da dominira kao "El Tigre" u Portu i Atletiko Madridu.


Blesave i uvrnute, ali rade: Vežbe kao odličan trening za mozak\n10/01/2014 | 12:09\nVežbe koje sigurno jačaju intelektualne funkcije osmislila je zamalo pa pre 100 godina Dorothea Brande. Objavila ih je 1936. u svojoj knjizi Wake Up and Live i upravo zbog praktičnih i jednostavnih saveta koje nudi, knjiga je prodata u milionskom tiražu. Inače se Brande veliki deo svoje karijere bavila uspehom, neuspehom i rešavanjem problema. Za neuspeh je uvek i svuda krivila letargiju i lenjost, a rešenje je videla samo u „…oslanjanju na sopstvene snage kada ’napadate’ probleme“.\nDorothea Brande tvrdi da ove vežbe jačaju pažnju, koncentraciju, pamćenje, na kratko mogu da vas izmeste iz uobičajenog okruženja i realnosti, mogu da otvore neku drugu perspektivu ako želite i od vas će zahtevati da pokrenete svoju kreativnost i genijalnost.\nLeksikon poslovne srpske žene: Natalija Jegdić\nLeksikon poslovne srpske žene: Radinka Danilov


Ljute papričice protiv bolova | Glas javnosti\nPočetna > Slobodno vreme > Ljute papričice protiv bolova\nGRUPA ISTRAŽIVAČA IZ TEKSASA DOŠLA DO NOVOG ANALGETIKA\nHJUSTON - Proučavanjem ljutih papričica naučnici pokušavaju da proizvedu novi tip analgetika koji bi mogao da blokira bol u samom korenu.\nU studiji grupe istraživača sa Univerziteta u Teksasu, objavljenoj u časopisu "Klinička pretraga", navodi se da je sastojak sličan kapsaicinu, koji čini papriku ljutom, pronađen u ljudskom telu na žarištima bola.\nNaučnici veruju da bi blokiranje proizvodnje ovog sastojka moglo da zaustavi hroničan bol kod pacijenata, preneo je Bi-Bi-Si.\nKapsaicin je glavni sastojak ljutih papričica koji izaziva osećaj "požara" u ustima prilikom konzumiranja tako što povezuje receptore koji se nalaze u ćelijama unutar našeg tela.\nNa sličan način, prilikom povrede, telo proizvodi supstance nalik kapsaicinu, odnosno masne kiseline nazvane metaboliti oksidisane linoleinske kiseline (OLAM), koje putem receptora izazivaju bol, objašnjavaju naučnici.\nVođa istraživanja, dr Kenet Hargrivz sa Stomatološkog fakulteta Univerziteta u Teksasu, i njegov tim pokušali su da ustanove da li je moguće blokirati ove novootkrivene "puteve bola".\nLaboratorijski testovi na miševima pokazali su da isključivanjem jednog gena za receptore izostaje reakcija na kapsaicin.\n- Ovo je značajan prodor u razumevanju mehanizama bola i kako ga efikasno suzbiti, kazao je dr Hargrivz, navodeći da su on i njegov tim otkrili porodicu endogenih molekula sličnih kapsaicinu koji se luče prilikom povreda.\n- Sada znamo kako da blokiramo te mehanizme novom vrstom terapija koje ne izazivaju zavisnost, dodao je on.\nDr Hargrivz se nada da će novi analgetici biti u stanju da suzbiju razne oblike hroničnog bola, uključujući i bolove prouzrokovane teškim oboljenjima kao što su rak, artritis i fibromijalgija.


ISKORISTITE DO 800€ POPUSTA za školovanje na ITAcademy i napravite plan za uspešnu IT karijeru\nnemanja jokic\t 29.01.2020. 23:57h\nZahvaljujući saradnji ITAcademy sa „Novom Iskrom” i IT hubovima, polaznici nastave u Beogradu dobijaju i 100 besplatnih sati u ovim coworking prostorima.\nNa ITAcademy imate i mogućnost da potpuno besplatno usavršite svoje znanje engleskog i nemačkog jezika, dobijate besplatan pristup prvoj edukativnoj online televiziji u regionu – LINKeduTV-u, a možete da učite i pomoću Android i iOS aplikacija. ITAcademy svim svojim polaznicima nudi šansu da putem besplatnih edukativnih programa kao što su LINK Apprentice Program, DesignStudio i Programming Factory razviju i realizuju svoje prve projekte. A ako u toku školovanja naiđete na bilo koji problem u učenju, na raspolaganju će vam biti i Savetnik za pomoć u učenju.\nOva priznanja predstavljaju siguran dokaz vaše stručnosti i veliku prednost prilikom zapošljavanja. Uz praktična IT znanja, sertifikat i iskustvo koje ćete steći za samo godinu dana školovanja vrlo brzo ćete pronaći svoj prvi posao u najplaćenijoj oblasti 21. veka.\nITAcademy poklanja do 800€ popusta svima koji odluče da u 2020. započnu školovanje za najplaćenije IT pozicije\nPosebne pogodnosti upisa na ITAcademy važe samo do petka, 31. januara. Započnite svoj put ka uspešnoj IT karijeri i realizujte plan čiji će vam rezultat promeniti život.


Vodič iz Srbije gde na more: Kuda bez PCR testa i karantina, a gde sa digitalnim sertifikatom o vakcinaciji – Naši u svetu\nVodič iz Srbije gde na more: Kuda bez PCR testa i karantina, a gde sa digitalnim sertifikatom o vakcinaciji\nObjavljeno 05/05/21 u 14:06\nPored Crne Gore, Albanije, Bosne i Hercegovine i Severne Makedonije, u koje za sada državljani Srbije mogu da putuju bez PCR testa i karantina, lista zemalja će, kako je najavio predsednik Aleksandar Vučić, uskoro biti proširena.\nUslov će biti sertifikat o vakcinaciji koji će država dati svakom domaćem turisti koji je primio obe doze vakcine protiv korona virusa. Prema Vučićevim rečima, Srbija će uskoro potpisati bilateralne sporazume i sa Egiptom i Turskom, kao i sa Rusijom, a verovatno i Kinom.\n– Moći ćete da idete bez čekanja, provera, karantina, PCR testova. Nisu vam potrebni PCR testovi, već sertifikat koji ćete da dobijete od države, a jedini uslov biće vakcina. Potrudićemo se da bilateralnim sporazumima sve rešimo – najavio je predsednik Srbije.\nOd 1. septembra 2020. srpski turisti su u obavezi da prilikom odlaska u Egipat pokažu negativan PCR test ne stariji od 72 sata.\nEgipat za sada ne priznaje potvrde o vakcinaciji protiv korona virusa, ali to bi, prema najavi predsednika Srbije, uskoro moglo da bude promenjeno.\nIsta situacija je u ovom trenutku i sa Turskom. Za odlazak u ovu zemlju pravila su se menjala u skladu sa epidemiološkom situacijom.\nNaši državljani prošlog leta mogli su da putuju bez PCR testa. Međutim, zbog pogoršanja epidemiološke situacije u ovoj zemlji, Turska je uvela obavezan negativan PCR test, kao i prijavljivanje pet dana pre ulaska u zemlju.\nFoto: Unslpash/ Meric Dragli\nUskoro će, prema najavama predsednika Srbije, naši državljani moći da putuju u Tursku sa sertifikatom o vakcinaciji.\nI direktor Nacionalne asocijacije turističkih agencija Srbije Aleksandar Seničić najavljivao je u više navrata da bi Srbija i Turska mogle da regulišu ulazak naših državljana uz potvrdu o vakcinaciji pre početka letnje sezone.\n– Veliki broj državljana Turske imunizovan je upravo kineskom vakcinom koju je primio i najveći broj građana Srbije, pa verujem da će potvrda o vakcinaciji do kraja maja biti jedini uslov za odlazak naših državljana u Tursku – izjavio je Seničić.\nKako je navedeno na sajtu Ministarstva spoljnih poslova Srbije, naši državljani mogu da uđu u Rusku Federaciju isključivo direktnim letom na relaciji Beograd – Moskva preko avio kompanija „Air Serbia“ i „Aeroflot“, a uslov je negativan PCR test, ne stariji od 72 sata.\nDržavljani Srbije koji poseduju važeću radnu dozvolu, dozvolu boravka po ličnom osnovu ili dozvolu boravka za priključenje porodici mogu da uđu u Kinu ukoliko poseduju sertifikat za putovanje izdat od Ambasade Kine u Beogradu. Od 6. novembra 2020. da bi se dobio sertifikat za putovanje neophodno je Ambasadi dostaviti negativne rezultate dva testa, PCR i serološkog IgM, ne starije od 48 sati, navedeno je na sajtu MSP.\nS obzirom na to da iz Srbije nema direktan let za Kinu, neophodno je da se i u zemlji tranzita dodatno urade pomenuti testovi (PCR i serološki IgM, ne stariji od 48 sati) i negativni rezultati istih dostave diplomatsko-konzularnom predstavništvu Kine u zemlji tranzita radi izdavanja sertifikata za putovanje. Detalji u vezi sa režimom ulaska u Kinu se mogu naći na OVOM LINKU.\nPrva zemlja sa kojom je Srbija potpisala dokument o ulasku uz potvrdu o vakcinaciji je Grčka.\nRama je na konferenciji za novinare rekao da će ulazak u zemlju svima koji žele da letuju u Albaniji biti lakši nego prošle godine i da turistima neće biti potrebna potvrda o vakcinaciji od korona virusa, prenosi Albanian dejli njuz.\nPrama njegovim rečima, stalno se povećavaju rezervacije za letovanje u Albaniji.\n“Nalazimo se u povoljnoj situaciji sa epidemiološke tačke gledišta. Nastavljamo sa vakcinacijom brzim tempom. Naš cilj je milion vakcinisanih”, rekao je Rama.\nAlbanijadigitalni sertifikat o vakcinacijiGrčkaKarantinMorePCR testTurska\nSZO sve manje veruje kineskom Sinofarmu, ali imaju poverenje u sposobnost vakcine da spreči zaražavanje koronom


Održana konferencija «Razumjeti EU: Izazov za lokalnu vlast» - Akta.ba\nOdržana konferencija «Razumjeti EU: Izazov za lokalnu vlast»\n17.12.2008. 13:34 / Izvor: eKapija.ba\nNačelnici općina/opština u Bosni i Hercegovini, predstavnici lokalnih zajednica iz regije, te domaći i strani stručnjaci okupili su se u srijedu u Sarajevu kako bi razgovarali o izazovima sa kojima se lokalne vlasti suočavaju u procesu evropskih integracija, navodi se u saopćenju.\nKonferenciju pod nazivom «Razumjeti EU: Izazov za lokalnu vlast» organizirala je holandska organizacija za razvoj SNV, u saradnji sa savezima gradova i općina/opština u FBiH i RS, i Direkcijom za evropske integracije BiH.\nUčesnike konferencije pozdravili su predsjednici entitetskih saveza gradova i općina/opština, Radomir Kezunović i Ljubo Bešlić, te regionalni direktor SNV-a za Balkan, Courtney Bickert.\n"Htjeli bismo podići svjest u općinama kako bi se na najbolji način moglo iskorisititi puno učešće u procesu evropskih integracija i dugoročno izgradili kapaciteti za pripremu i implementaciju odgovarajućih strategija, a sve u cilju pretvaranja potencijalne koristi u stvarnu dobit", kazala je Bickert.\nSavjetnik za lokalnu upravu SNV-a Ajša Bešlagić-Adrović navela je da je glavni razlog održavanja jedne ovakve konferencije pokušaj da se utiče na lokalne vlasti kako bi preuzele inicijativu za što aktivnije učešće u procesu evropskih jntegracija. “U cilju iskorištavanja svih prilika i prednosti procesa evropskih integracija, ključno je podići svjesnost općina o svim obavezama koje proizilaze iz tog procesa. Od 60-80% evropskog zakonodavstva treba da se implementira na lokalnom nivou, a ako imamo u vidu činjenicu da je zakonodavstvo EU napisano na oko 80.000 stranica, onda možete zamisliti o kakvom poslu je riječ,” istaknula je Ajša Bešlagić-Adrović.\nVisoki predstavnik i specijalni predstavnik Evropske unije u BiH, Miroslav Lajčák, govorio je o važnosti uključivanja općina/opština u procesu evropskih integracija.\nOva konferencija predstavlja završetak jedne i početak druge, nove faze koja će podrazumjevati aktivnije učešće lokalnih vlasti u procesu evropskih integracija, zaključili su učesnici konferencije.\nAjša Bešlagić Adrović


Izvor: RTS, 03.Dec.2020, 00:43\nPolitičar vladajuće mađarske stranke Fides Jožef Šajer podneo je ostavku na mesto poslanika u Evropskom parlamentu nakon što je obelodanjeno više detalja o zabranjenoj kućnoj zabavi kojoj je prisustvovao prošlog petka u Briselu.\nŠajer je juče >> Pročitaj celu vest na sajtu RTS << priznao da je prošlog petka bio prisutan na jednoj gej zabavi u Briselu kada je policija upala zbog kršenja epidemioloških mera.\nMađarski premijer Viktor Orban je za lokalni dnevni list rekao da su Šajerovi postupci "neodbranjivi".\nŠajer je bio jedan od osnivača Fidesa i Orbanov saveznik preko 30 godina, a incident je izazvao skandal u Mađarskoj.\nBelgijska policija je uhapsila oko 20 ljudi koji su prisustvovali zabavi, uključujući i Šajera, (59).\nPolicija je takođe saopštila da su u njegovom rancu pronađeni narkotici, ali je Šajer negirao da koristi narkotike i ponudio da bude testiran na licu mesta, što su policijski službenici odbili, preneo je Rojters.


Siniša, da li je tačno da ćete preuzeti Inter?! | BN\nSiniša, da li je tačno da ćete preuzeti Inter?!\nTrener Torina u Udinama upitan je za navodni odlazak među "nerazure" i novinari su dobili konkretan odgovor.\nFudbal 01.11.2016 | 11:00\nSiniša Mihajlović sa tribina je gledao kako ga Adem Ljajić golom spašava poraza drugi put u poslednja tri kola.\nTorinov dribler pogodio je u Udinama u 77. minutu za konačnih: Udineze – Torino 2:2, što bi mogla da bude jedna od poslednjih utakmica Mihajlovića na čelu torinskog kluba, iako je "bikove" preuzeo prošlog leta.\nTu, naravno, citiramo italijansku štampu koja je u srpskom treneru videla potencijalno rešenje za "njegov" Inter, koji samo što nije smenio Franka De Bura.\nAli, Mihajlović ni ne pomišlja na to, iako mu ne bi bio prvi put da u toku sezone napušta jedan i preuzima drugi italijanski klub.\n"Ne želim da me petljaju u to i ne znam ništa o tome", rekao je nerzovno Miha u Udinama i dodao:\n"On (De Bur) ima moje veliko poštovanje, pre svega jer je dobra osoba. Uvek je lakše promeniti trenera nego igrače, ali za to što se događa u Interu krivica bi morala da bude podeljena na ravne časti između svih u klubu. I ja sam na neki način razočaram, tim pre što imam mnogo poštovanja prema De Buru", rekao je Mihajlović kolegijalno i džentlenski.\nOn je leta 2015, iako je pre toga igrao za Inter i radio u stručnom štabu "nerazura" kao pomoćnik Robertu Manćiniju, prihvatio da postane trener Milana i sa veoma limitiranom ekipom izgurao je do 12. aprila ove godine, kada ga je Silvio Berluskoni smenio.\nNavijači Intera zamerili su mu epizodu među "rosonerima", ali kada su neke kadrovske odluke u pitanju u Milanu se malo obaziru na to šta navijači misle i često "menjaju ljude", kako igrače, tako i trenere, funkcionere, itd, tako da ovaj detalj iz njegove živopisne karijere ne bi smeo da bude problem ukoliko ga zaista žele ponovo na "Meaci".\nAli, problem može da bude to što Mihajloviću dobro ide u Torinu, što je napravio mlad tim po svom ukusu i što bi, a svestan je toga sigurno, došao u Inter u nezgodnom trenutku bez mnogo vremena i šansi da nešto promeni, a stvari bi u narednom periodu mogle da budu još gore.\nStoga, izvesnije je da će se u Inter vratiti legenda Milana ("o tome vam pričamo"), Leonardo, koji je pokušao da stabilizuje "nerazure" posle bolnog odlaska Žozea Murinja i neuspelog pokušaja sa Rafaelom Benitezom, ali se nije dugo zadržao na klupi na koju u međuvremenu više nikada nije ni seo, već je otišao u Pari Sen Žermen kao sportski direktor.


Projekat obilaznice oko Novog Sada sa mostom preko Dunava | SasoMange\nProjekat obilaznice oko Novog Sada sa mostom preko Dunava\nU novom Sasomange blogu saznajte o najvećem razvojnom projektu za Novi Sad koji će promeniti život u tom gradu i učiniti da “srpska Atina” zasija još jačim sjajem, ali i napraviti pometnju na tržištu nekretnina.\nIako su cene nekretnina za 20, pa i 30 odsto, više nego pre dve godine, a čak za trećinu nego pre tri godine, graditeljski bum i tražnja za novim stanovima u Novom Sadu ne jenjavaju. Kako pokazuju procene investitora i posrednika u prometu nekretnina, u Novom Sadu se trenutno gradi preko dve i po hiljade stanova, te je reč o jednom od najvećih investicionih zamaha u stanogradnji u istoriji grada. Investitori navode da stanove najviše kupuju mladi Novosađani, zatim građani iz drugih delova Vojvodine, ali značajnu grupu među kupcima čine i Beograđani koji stanove mahom kupuju kao investiciju.\nNagli skok cena stanova zahvatio je sve najpoželjnije lokacije u gradu pa se trenutno u centru, Starom gradu, Podbari, Limanima, novoj i staroj Detelinari, Sajmištu, pa sve do Novog naselja i Telepa sa druge strane grada skoro ne može pronaći stan ispod 2.000 evra po kvadratnom metru.\nGeneralno gledano, cene stanova u ovom gradu kreću se daleko iznad proseka za Srbiju, ali projekat obilaznice oko Novog Sada sa mostom preko Dunava koji je počeo sa realizacijom, upravo je projekat koji će dovesti veliki broj investicija u narednim godinama i dovesti do toga da cene nekretnina u najvećem vojvođanskom gradu “probiju plafon”.\nObilaznica oko Novog Sada sa mostom preko Dunava biće dužine 2.400 metara, most će biti dužine 887 metara, a uskoro će biti završen i Fruškogorski koridor, kao i brza pruga koja spaja Beograd, Novi Sad i Suboticu sa Budimpeštom.\nNovi most preko Dunava gradski oci ucrtali su u urbanističke planove još davne 1963. godine, njegovo pominjanje je starije od Mosta slobode, samo što do sada nisu bili stvoreni uslovi za njegovu izgradnju. Zapadna obilaznica sa mostom smanjiće pritisak na postojeće mostove i na Bulevar oslobođenja, a time će biti stvoreni neuoporedivo bolji uslovi za život građana, ali nažalost, i za rast cena nekretnina.\nNovi Sad koji je doživeo neverovatan razvoj u prethodnom periodu, ovim projektom postaće grad mostova, dok će cene stanova dostići cene u prestonici. Popularne lokacije kao što su Detelinara, Liman, Telep, Sajmište, Stari grad mogle bi zato uskoro da se nađu na meti povećane tražnje, a kupci u velikom problemu.\nPonuda stanova u novogradnji u Novom Sadu za sada je dobra, dok je što se tiče starogradnje, stanova za prodaju u njoj nešto manje.\nNajbolju ponudu stanova u Novom Sadu možeš naći OVDE, a savet je da požuriš i što pre nađeš nekretninu koja ti odgovara kako bi je kupio/la po nižoj ceni.


Moguće odlaganje eksterne mature - GRAD KULTURE\nIz NVU Prosvjetna zajednica Crne Gore poručuju da je aprilski termin održavanja eksterne mature preuranjen, jer, kako dodaju, ne dozvoljava adekvatnu pripremu polumaturanata i maturanata.\nNVU Prosvjetna zajednica Crne Gore se obratilo otvorenim pismom resornom ministarstvu, predsjedniku Vlade, predsjedniku Skupštine i predsjedniku Crne Gore nakon iznešenog stava da “Ministarstvo prosvjete, nauke, kulture i sporta ne može, sve i da hoće, da ukine eksterne provjere znanja, jer su ta polaganja regulisana zakonima o gimnaziji, stručnom obrazovanju, kao i o osnovnom obrazovanju i vaspitanju.”\nNastavnici, predstavnici Prosvjetne zajednice Crne Gore, kako navode, to ne spore, čak smatraju da nikako ne bi bilo dobro da se eksterna provjera znanja ukine zbog daljeg upisa učenika u srednje škole, tj. na fakultete.\n“Međutim, smatramo na osnovu iskustva i reagovanja učenika i roditelja, da nije u skladu sa trenutnom epidemiološom situacijom, da se pomenuta provjera znanja održi već u aprilu. Ovo smatramo prevashodno zato jer veliki broj škola održava onlajn nastavu, nastavna godina je počela 1. oktobra, a ne 1. septembra, a i mnogi učenici upravo završnih razreda su posljednju godinu jako kratak period pohađali nastavu u učionici”, poručuju iz Prosvjetne zajednice Crne Gore.\nUz sve poteškoće koje su pratile obrazovni sistem ove školske godine, a koje su samo hipertrofirale realno loše stanje u obrazovanju, postavlja se, kako navode, pitanje kako izaći u susret onima koji su ovoj godini najviše pogođeni lošim okolnostima.\n“Mišljenja smo da je izostala pravovremena, jasna informacija o eksternoj provjeri znanja i podrška učenicima od strane nadležnih institucija. Distribucija redukovanih materijala od strane Zavoda za školstvo i Centra za stručno usavršavanje svim srednjim školama nije realizovana, a materijal je naknadno tek nedavno poslat Uniji srednjoškolaca”, stoji u saopštenju.\nS obzirom na to da se na pitanja i nejasnoće u vezi sa eksternom provjerom znanja još uvijek daju odgovori, smatraju da je aprilski termin preuranjen i ne dozvoljava adekvatnu pripremu polumaturanata i maturanata.\n“Naša školska praksa u redovnim uslovima prepoznaje organizovanje ovih provjera u maju, dok sada, u vanrednim uslovima, na iznenađenje svih nas, biraju se termini u aprilu. U cilju zaštite zdravlja učenika i njihovih budućih profesionalnih dometa, nadamo se da će nadležno ministarstvo odložiti termine održavanja eksterne provjere znanja”, zaključuje se u saopštenju Prosvjetne zajednice Crne Gore.\nNIKŠIĆKE OSNOVNE ŠKOLE U KNJAŽEVINI CRNOJ GORI Do 100.000 dolara za projekte za kulturnu raznolikost


Protest ispred MUP-a u subotu, jer policija nije Stefanovićeva privatna garda - #PočeloJe\nProtest ispred MUP-a u subotu, jer policija nije Stefanovićeva privatna garda\nPre mesec dana, uoči Dana državnosti Srbije 15. februara, petnaestak maskiranih lica sa fantomkama na glavama, sekirama i palicama polupali su čitav ulaz u hotel Šumadija na Banovom brdu. Iako je ministar Nebojša Stefanović u izjavi za medije naveo da je samo ulaz malo razbijen, fotografije pokazuju suprotno.\nUplašeni zaposleni i vlasnik hotela Njegomir Kilibarda čekali su svega par minuta da se pojavi policija, a sa njima se pojavio i novi pretpostavljeni zaposlenima – Miroslav Bilanović, predstavnik kompanije B&B group koja je nedelju dana ranije kupila hotel Šumadiju za 280.000 evra.\n„Hotel sam kupio za skoro tri miliona evra i u međuvremenu uložio još tri miliona, a oni mi ga otimaju uz pomoć batinaša i sekira za deset puta manji iznos“ navodi Kilibarda. Nakon incidenta istraga je prekinuta, stoga smatramo da je to posledica umešanosti oca ministra Nebojše Stefanovića i dvostrukih aršina ove vlasti, koja utiče na tužilaštvo da selektivno vrši svoju dužnost.\nIako je ministar Stefanović demantovao da je bilo ko u njegovo ime pregovarao sa vlasnikom hotela, kako BIRN navodi, ovom incidenti prethodili su pregovori koje je vodio lično otac ministra Stefanovića, koji je navodno u ulozi posrednika nudio da otplati dug tada aktuelnog vlasnika.\nDok je ministar policije umešan u bezbroj afera, policajci su redovno sprečavani da vrše svoju dužnost i štite građane Srbije.\nStojimo solidarni sa Policijskim sindikatom Srbije koji je rešen da se bori za neometano vršenje istraga i zakonito procesuiranje svih aktera koji krše zakon i ugrožavaju bezbednost građana.\nPolicijski Sindikat Srbije, pored učešća u protestima #1od5miliona, održaće protest ispred zgrade Ministarstva unutrašnjih poslova (Palata Srbije), 16. marta sa početkom u 16 časova.\nPozivamo sve zainteresovane građane da im se sutra pridruže ispred zgrade MUP-a, odakle će se uputiti ka Platou, na građanski protest #1od5miliona.\n34. protesta šetnja #1od5miliona – maltretiranje vlasti ne prestaje\nDvadeset šesti protest #1od5miliona: Narod Desanke Maksimović nije narod Pinka


Klub ParadoX-Ćuprija- mesto gde je gost domaćin!!!\nKlub ParadoX-Ćuprija-mesto gde je gost domaćin!!!\nAlternativni kulturni klub ParadoX iz Ćuprije je jedinstveni klub na Velikoj Moravi i ovaj klub je idealan za sve one koji su ljubitelji dobre muzike a pre svega dobrog druženja u jednoj potpuno opuštenoj atmosferi, lišenoj bilo kakve teatralnosti i usiljenosti.\nZa sve informacije i rezervacije : 063/76-555-63\nIstovremeno ParadoX je idealno mesto za afirmaciju i prezentaciju mladih lokalnih muzičara, ali i svih drugih umetnika.\nPored gostovanja mnogih rok sastava, akustičnih bendova i gde se često organizuju i druge tematske večeri gde gosti svirajući, pevajući ili na neki drugi način mogu da pokažu svoje talente i kreativnost.\nKlub je napravljen sa namerom da vrati zasluženo mesto Ćupriji na muzičkoj sceni.\nPrioritet je širenje muzičke i umetničke kulture.\nStoga sе može slobodno reći da je klub ParadoX mesto ili kuća gde je gost domaćin.\nKlub ParadoX ul. Dositeja Obradovića 30 35230 Ćuprija\nSve u vezi našeg kluba i najnovija dešavanja možete da pratite na društvenoj mreži facebook


Laguna - Bukmarker - Prikaz romana „Istanbulska lala“ Iskendera Pale - Knjige o kojima se priča\nNakon međunarodnog uspeha koji su postigli Orhan Pamuk i Elif Šafak, interesovanje za savremenu tursku književnost u svetu raste i srećom književnici ove zemlje imaju šta da ponude.\nIskender Pala (rođen u Turskoj 1958. godine) profesor je divanske poezije i autor nekoliko bestselera.\nPored toga što je objavio mnoge publikacije, priručnike i dela o turskoj književnosti, istoriji otomanske mornarice i divanske poezije, Iskender Pala je objavio i nekoliko istorijskih romana kojima je čitaoce upoznao sa zamršenim i misterioznim svetom otomanske ere.\n„Istanbulska lala“ nas vodi u poslednje godine perioda nazvanog „Doba lala“ tokom koga je Otomansko carstvo počinjalo da uspostavlja čvršće kulturne veze sa Evropom. U to vreme je lala postala veoma popularna u otomanskim višim klasama kao simbol elite i privilegovanosti.\nReč „istorijski“ jednostavno nije dovoljan opis ovog romana jer je reč o nekoj vrsti mešavine detektivske potrage, nekoliko misterija brutalnih ubistava i tužnih ljubavnih priča. Falko i Jeje, glavni junaci romana, upadaju u niz zapetljanih avantura tokom kojih moraju da pređu mnogo prepreka kako bi rešili zagonetke i konačno vratili posebnu lalu ukradenu iz bašte Hafiza Čelebija, neverovatnog hortikulturiste otomanskog perioda.\nAutor veoma umešno vodi čitaoce kroz Istanbul tog vremena, otkriva im davno zaboravljene tajne određenih mesta i njihovu istoriju, a upoznaje ih i sa načinom života i navikama ljudi koji su živeli u tom vremenu.


Vučić: Nemamo nijedno rešenje za Kosovo na vidiku\n26. juli/srpanj, 2018.\nPredsednik Srbije Aleksandar Vučić rekao je da je u razgovoru sa predstavnicima Srba sa Kosova kazao da Beograd nema nijedno rešenje za Kosovo na vidiku.\n"Rekao sam im mi nemamo nijedno rešenje na vidiku. Trudimo se da pronađemo neki zajednički imenitelj. Ni sa čim neću izaći pred javnost u Beogradu, dok sa vama ne razgovaram, sa vama koji ste dobili 80 odsto glasova, koji ste meni na Kosovu i Metohiji doneli 85 odsto", rekao je Vučić za Radio-televiziju Srbije. On je rekao da je njegova izjava da ako ne dođe do razgraničenja sa Albancima za 40 godina Srbija morati da brani Vranje bila optimistična.\n"Ta izjava je bila optimistična, doći ćemo u tu situaciju za 20 godina. Imate iznad Pržara, sela nedaleko od Vranja, znam njihove (albanske) namere. Demografija nije na našoj strani. Oni su mnogo motivisaniji od nas Srba da štite ono što bi smatrali svojim", rekao je Vučić.\nPredsednik Srbije rekao je da zna da albanska strana neće završiti Statut Zajednice srpskih opština do 4. avgusta, kada su to obećali Evropskoj uniji.\n"Znam ja njih, nema ništa od tog posla. Oni hoće da nam to prodaju kao konačno rešenje. Da dobijemo ZSO", rekao je Vučić.\nDodao je da Srbija ima priliku da ne izgubi sve, već da dobije nešto i da Srbiji niko ne nudi podelu Kosova, niti će joj je neko dati.\n"Podelu nam neće dati. Neki su se uplašili podele posle susreta sa (francuskim predsednikom Emanuelom) Makronom, jer podrška Srbiji raste. Kada su videli susrete sa (predsednikom Rusije Vladimirom) Putinom, sa predstavnicima SAD, sa nemačkom kancelarkom Angelom Merkel, sa francuskim predsednikom, koji je čini mi se dobro razumeo situaciju na Kosovu i Metohiji", rekao je Vučić.\nVučić je rekao i da će se obratiti naciji u septembru i navoditi citate nekih ljudi u stranim obaveštajnim službama.\nSud potvrdio odluku o deportaciji Đokovića iz Australije, teniser razočaran\nPreliminalni rezultati: Građani Srbije prihvatili promene Ustava


"UKLETE" PETLJE Nastavljeni radovi na Obilaznici kod Petlovog brda, ali se KRAJ NE NAZIRE\nPetlja "Petlovo brdo"\nVesić: Radno vreme lokala produžiti do 22 sata\nZamenik gradonačelnika Beograda Goran Vesić izjavio je danas da u trenutku kada počinje masovna imunizacija stanovništva i kada je odgovornošću građana smanjen broj zaraženih, vreme je, kaže, da razmisli o popuštanju mera.\nKupaju se na Adi u sred jeseni\nOd kako je došao ovaj “afrički talas” u Beograd, svaki dan se kupam na Adi Ciganliji, kaže fitnes instruktor Petar Šišić koji je na popularno beogradsko izletište došao sa prijateljicom Gordanom Milošević. Posetioci Ade navode da po neobično toplom vrememu u oktobru bude i po 50 kupača.\nIzložba o grbovima Beograda i svih 17 opština\nIzložba "Grbovi Beograda i beogradskih opština" istoričara i arhiviste Marka Perića biće otvorena 24. decembra u Galeriji Istorijskog arhiva Beograda.\n„Ineks“ na prodaju\nPoslovna zgrada nekad moćnog trgovinskog preduzeća „Ineks Intereksport“ u Kraljice Marije broj 1, biće ponuđena na prodaju krajem septembra za početnu cenu od 3,2 milijarde dinara ili oko 40 miliona eva. Za sada, dokumentaciju je otkupio samo jedan zainteresovan kupac.\nROKADE U GRADSKIM PREDUZEĆIMA Dosadašnji direktor "Beogradske tvrđave" na čelu "Gradskog stambenog"\nPre desetak dana, prilično tajno, izvršena je mini rokada u javnim gradskim preduzećima, a u centru pažnje bili su “Gradsko stambeno” i “Beogradska tvrđava”.\nSutra kreće sezona klizanja i na "Olimpu", prvi dan BESPLATAN\nPosle Tašmajdana, Trga republike, Ade Ciganlije, sutra se otvara još jedno klizalište u gradu, ovog puta na Zvezdari. Nova sezona klizanja za sve posetioce na ovoj opštini startovaće od 18 časova na otvorenom klizalištu SC "Olimp Zvezdara" u Ulici Vjekoslava Kovača 11.


Predsednik Urugvaja Hoze Muhika o razlozima legalizacije Marihuane – Irka\nHoze ‘Pepe’ Muhika je i dalje, nebitno iz koje države potičete, najomiljeniji predsednik na svetu i najskromniji, iako je od ove godine u penziji. Popularni ‘Pepe’ 9/10 svoje plate poklanja za humanitarne i socijalne namene. Još uvek vozi svoju staru bubu. I omogućio je svojim građanima slobode kakve mnogi sanjaju u državama koje se izdaju za tvorce ‘slobodnog sveta i građanskih prava.\nOno možda najbitnije što je učinio za Urugvaj je legalizacija Kanabisa, kao prve države u svetu koja je na ovaj direktan način ukinula znatne prihode narko mafije i omogućila osnovne slobode i pravo na izbor svojim građanima.\nUrugvaj sad ide i dalje obarajući drastično cene kanabisa u odnosu na svetsko tržište.


Suđenje za zločin u kasarni 22. marta :: Balkan Insight\n16 Mar 12 Suđenje za zločin u kasarni 22. marta\nNa statusnoj konferenciji u predmetu protiv trojice optuženih za zločin u kasarni “Viktor Bubanj” u Sarajevu, dogovoreno je da će suđenje početi 22. marta ove godine.\nTužilaštvo BiH je najavilo da će tokom izvođenja dokaza pozvati 74 svjedoka i tri vještaka te uložiti preko 300 materijalnih dokaza.\nDržavno tužilaštvo tereti Besima Muderizovića, Ramiza Avdovića i Iliuan-Nicolaea Vintilu da su od kraja juna do kraja novembra 1992. godine, učestvovali u uspostavljanju i održavanju sistema zlostavljanja civila srpske nacionalnosti.\nU optužnici se navodi da su u kasarni “Viktor Bubanj” u Sarajevu, zatočeni civili srpske nacionalnosti bili podvrgnuti namjernom nanošenju snažnog tjelesnog ili duševnog bola, te prisiljavani na rad.\nKasarna “Viktor Bubanj” je renovirana i u njoj se sada nalazi Sud i Tužilaštvo BiH.\n19 Mar 13 Zelenika i ostali: Zabuna u svjedočenju\n<< < 4 5 6 7 8 9 10 11 12 13 14 > >> Suđenja za ratne zločine


Protest ispred Narodne banke Srbije zbog "švajcaraca" - Ozon Media\nSrbija – Udruženje bankarskih klijenata Efektiva održaće protest danas u podne u Nemanjinoj ulici u Beogradu ispred zgrade Narodne banke Srbije jer korisnicima kredita indeksiranih u francima još uvek nije predloženo sistemsko rešenje za lakšu otplatu tih pozajmica.\nPovodom jasne poruke da Narodna banka Srbije neće posredovati u rešavanju problema građana koji su se zadužili u švajcarskim francima i trenutno imaju probleme u otplati ovih kredita, Udruženje bankarskih klijenata Efektiva koje je ponudilo nekoliko rešenja problema kredita u CHF će od NBS i resornog ministarstva jos jednom zatražiti sistemsko rešenje ovog problema.\nProtestu će prisustvovati građani koji su podigli kredite u švajcarskim francima, a čije su rate sada 2,5 puta veće nego što su bile na početku i čiji glavni dug sa otplatom raste tako da više ne mogu da ih otplaćuju.\nIz udruženja su takođe ukazali na činjenicu da se predlozima njihovih rešenja za ove kredite ne zadire u džepove poreskih obveznika Srbije, niti se traži bilo kakvo novčano dotiranje od strane države, već isključivo rešavanje problema na relaciji banka-klijent uz aktivno posredovanje države, koja mora brinuti o svojim građanima.\n„Rešenje ovog problema može zaustaviti ili bar smanjiti neke negativne procese u društvu, a može pomoći rastu potrošnje i povećanju naplaćenih poreza. S druge strane, indolentno ponašanje države može prouzrokovati lančane probleme, a to su pad potrošnje, smanjivanje naplaćenih poreza, pad cena nekretnina kao i povećanje nezaposlenosti, uz moguće velike subvencije koje bi putem Nacionalne korporacije za osiguranje kredita (NKOSK) država morala da isplaćuje bankama u slučaju aktiviranja velikog broja hipoteka“, navodi se u zvaničnom saopštenju udruženja Efektiva.\nUdruženje bankarskih klijenata Efektiva pozvalo je sve građane koji imaju ove kredite, ali i one koji smatraju da se problem 22.000 dužnika mora rešavati sistemski i po ugledu na druge zemlje, da se u odazovu u sto većem broju i pokažu svoj stav.\nSava opada, pa raste


Predsednik Privredne komore Srbije Marko Čadež izjavio je da bi stvaranjem jedinstvenog ekonomskog prostora na Zapadnom Balkanu čitav region imao šansu da kroz 10 godina ostvaruje privredni rast od više od četiri odsto godišnje.\nOn je, nakon održavanja upravnog odbora Zajedničke regionalne komore Zapadnog Balkana, rekao da su se sastali predstavnici šest ekonomija regiona kako bi dali preporuke i pratili šta je urađeno na ekonomskom povezivanju regiona.\n- Naši najviši zvaničnici, premijeri i predsednici su veoma svesni koje su prednosti jedinstvenog ekonomskog prostora. Ukoliko usvojimo akcioni plan i standardizujemo sve procedure, govorimo o stvaranju prostora koji onda ima realnu šansu, da za nekih 10 godina, ostvari rast veći od četiri odsto svake godine - rekao je Čadež juče za Pink.\nOn kaže da je izazov u definisanju akcionih planova, kao i dogovora o carinskim, inspekcijskim i drugim procedurama.\n- Važno je koliko se čeka na granici, koliko sve to košta logistički u regionu, a koliko košta konkurenciju u EU, njih sada košta manje - navodi Čadež.\nDodaje, da je ovogodišnji domaćin Berlinskog procesa, Velika Britanija, stavila ekonomske teme "sa strane", što nije dobar pokazatelj.\n- Čini se da je ove godine domaćin u prvi plan stavio političke teme koje su važne, ali ne toliko u ovom formatu - rekao je Čadež i dodao da su vladama dati predlozi na koji način mogu da uđu u stvaranje zajedničkih mehanizama kako bi firme profitirale.\nOn je naveo da je jedan od predloga i osnivanje ministarstva za regionalnu saradnju, budući da su za sve predloženo potrebni resursi za sprovođenje, stručnjaci, ekspertiza...\nČadež je kao primer naveo Ministarstvo za evropske integracije, koje je, kaže, ostvarilo fantastične rezulatate od osnivanja, te dodao da bi se takav model mogao primeniti i na ekonomiju.\n- Implementiranje regionalnog IT sistema, povezivanje inspekcija, neki su od delova akcionog plana - objašnjava Čadež i dodaje da treba uložiti malo više truda se ubrza trgovina unutar regiona.\nOn je istakao da će na taj način region biti bolji za poslovanje, ali i za investicije, te da će kao prostor od 18,5 miliona ljudi moći da se prikaže investitorima jedinstveno.\nČadež: Vladin paket mera značajan za rasterećenje privrede


Slično kao i stambene, najskuplje poslovne nekretnine prodane su u Dubrovniku (oko 15.000 kuna medijalne cijene) i Poreču (11.000 kuna). Slijede Opatija, Umag i Rovinj s cijenama većim od 10.000 kuna, dok je u Zagrebu srednja cijena prodanih poslovnih nekretnina bila oko 8000 kuna. Sličnu vrijednost bilježe još i Zadar i Makarska, dok se većina gradova i općina iz slavonskih županija nalazi se u kategoriji od 4000 kuna po kvadratu i manje, ističe Ekonomski institut.\nAnalitičari Hrvatske narodne banke sa svoje strane uočavaju da je zdravstvena kriza imala različit utjecaj na aktivnost u sektoru komercijalnih nekretnina. Slobodnih uredskih kapaciteta je (pre)više dok se raspoloživost logističkih prostora blago smanjila. Hoteli su se prodavali manje nego 2019., no nešto bolje su išli maloprodajni i uredski prostori.\n– Transakcije u segmentu industrijskih i logističkih centara bile su najmanje zastupljene kao posljedica nedostatka ponude. Unatoč tome što postoji snažan interes investitora za logističke prostore, zbog ograničene ponude postojećih prostora većina investicija ipak se realizira izgradnjom novih nekretnina, piše u srijedu Večernji list.


NOVI KREVETI U BOLNICI · Kraljevo.online\nNASLOVNA VESTI NOVI KREVETI U BOLNICI\nU okviru Projekta ”Hitan odgovor Republike Srbije na Covid -19”, OB “Studenica” dobila 10 kreveta za intenzivnu i 20 za poluintenzivnu negu.\nU okviru Projekta ”Hitan odgovor Republike Srbije na Covid -19”, a u saradnji sa Svetskom bankom, Ministarstvo zdravlja je Opštoj bolnici “Studenica” obezbedilo 30 modernih bolničkih kreveta. Dopremljeno je 10 kreveta za intenzivnu i 20 za poluintenzivnu negu. Raspoređeni su, u skladu sa svojom namenom, u službama koje u svom sastavu imaju jedinice poluintenzivne i intenzivne nege.\nZahvaljujući ovoj nabavci, ostvarenoj uz pomoć Ministarstva zdravlja, kao i brojnim ranijim donacijama, zamenjeni su stari bolnički kreveti. Na taj način obezbeđeni su odlični uslovi za udoban smeštaj i uspešno lečenje pacijenata, posebno onih koji zahtevaju intenzivnu negu.


Susret Jasminke Petrović i novosadskih osnovaca - Kulturni centar Novog Sada - Културни центар Новог Сада\nSusret Jasminke Petrović i novosadskih osnovaca\nNa Tribini mladih Kulturnog centra Novog Sada u četvrtak, 20. oktobra 2016, održana je promocija knjige Jasminke Petrović „Leto kada sam naučila da letim“ u izdanju Kreativnog centra.\nRazgovor sa autorkom vodili su učenici osnovnih škola: „Jovan Popović“, „Jovan Jovanović Zmaj“ i „Đorđe Natošević“. Program ujedno predstavlja prvo u nizu druženja osnovaca sa piscima za decu u okviru standarnih programa Međunarodnog festivala proze – “Prosefest”, u kojima su do sada učestvovali novosadski gimnazijalci. Na taj način i mlađi učenici imaće priliku da se upoznaju sa proznim stvaralaštvom van njihovog redovnog školskog programa, te da ostvare živi kontakt sa svojim omiljenim piscima.\nPrisutnima se prvo obratio urednik književnog programa Kulturnog centra Novog Sada Nedeljko Mamula izrazivši veliko zadovoljstvo što se projekat Međunarodnog festivala proze – Prosefest” proširio na osnovne škole i što će osnovci imati priliku da se upoznaju sa piscima.\nNataša Topolac, programski organizator Kulturnog centra Novog Sada, zahvalila se učenicima, nastavnicim, autorki knjige i Kreativnom centru što su se odazvali pozivu i na taj način su zajedno pokrenli jednu novu ideju.\nUrednica Kreativnog centra Anđelka Ružić objasnila je šta je to posao jednog urednika i kako izgleda saradnja pisaca i urednika koji objavljuju knjige.\nAutorka knjige „Leto kada sam naučila da letim“ Jasminka Petrović, istakla je da je privilegovana što ima priliku da bude deo projekta koji će spojiti pisce i mlade čitaoce.\n– Za mene je ovo jedno novo iskustvo i veoma sam se radovala ovom susretu sa čitaocima. Ovo je odlična ideja i pravi put i način da se deca motivišu i čitaju knjige – rekla je Jasminka Petrović.\nOsnovci su uživali u prijatnom i edukativnom razgovoru sa piscem i urednicom i tom prilikom su saznali nešto više o tome kako nastaje jedna knjiga, kako pisac stvara svoje junake i da li je teško premostiti generacijsku razliku i napisati knjigu za decu.\nUčenici su se složili da je program ove vrste jedno novo i lepo iskustvo koje će sigurno dugo pamtiti.\n-Nadam se da ćemo imati još prilika da se družimo sa piscima jer su ovakvi događaji iskustva koja ćemo dugo pamtiti – rekli su novosadski osnovci.


Odbojkaši Požarevačke gimnazije dobili opremu od grada - Boom93\nDan pred put na Svetsko prvenstvo srednjoškolaca u odbojci, odbojkašima Požarevačke gimnazije uručena je oprema koju im je grad Požarevac obezbedio.\nPrema rečima gradonačelnika Saše Pavlovića, grad je za učenike u školama i decu u gradu uvek tu.\n„Ono što radimo u protekle dve godine jeste da želimo da promovišemo zdrav i dobar duh dece, da promovišemo znanje kroz niz akcija koje smo imali. Trudićemo se i sutradan da se kao grad uvek nađemo tu, da stvorimo uslove za naše učenike pre svega u školama, ali i uslove na celoj teritoriji grada ktoz izgradnju sportske infrastrukture“, rekao je Pavlović.\nPodsetimo, odbojkaška ekipa Požarevačke gimnazije se nakon pobede na Republičkom takmičenju srednjoškolaca u odbojci plasirala na svetsko takmičenje koje će se ove godine održati u Brazilu.\nKako je juče za Boom93 rekla direktorka Požarevačke gimnazije Danijela Žukovski, odlazak ekipe u Brazil pomogao je Savet za školski sport Srbije koji je obezbedio sredstva za avionske karte, kao i za smeštaj u Brazilu, a svu potrebnu opremu za ekipu obezbedio je grad tako da je obezbeđen ceo komplet za celu ekipu.\nOznakeBrazil odlazak Požarevac Požarevačka gimnazija Svetsko prvenstvo\nMihajlović: Neće biti restrikcija, obezbedićemo dovoljno energije i energenata\nPropali pregovori oko Fijata, sutra protest radnika


"NEDOSTATAK FINANSIJA" Šarović smatra da će lokalni izbori biti prolongirani za novembar - Opcija\n“NEDOSTATAK FINANSIJA” Šarović smatra da će lokalni izbori biti prolongirani za novembar\n12-05-2020 BiH, Pocetna, Politika\nPredsjednik SDS Mirko Šarović ocijenio je da lokalni izbori koji su raspisani za 4. oktobar neće biti održani tada, nego da će zbog nedostatka finansijskih sredstava i javnih nabavki biti prolongirani za novembar.\nOn je naveo da, prije svega, treba obezbijediti pet miliona KM, a za ta sredstva je potrebno usvajanje budžeta.\n– Ako se ne usvoji budžet do kraja maja, mi smo onda u grdnom problemu i vjerovatno će se tada u nadležnim tijelima odlučivati kako će se dalje ići. Ukoliko i budu održani izbori, oni po mojoj procjeni ne mogu biti prije početka novembra jer se moraju obaviti javne nabavke – rekao je Šarović.\nKomentarišući najavu Milovana Bjelice da će se ponovo kandidovati ispred SDS za načelnika opštine Sokolac, Šarović je rekao da je odluka o kandidaturi na sokolačkom Opštinskom odboru stranke.\n– Oni su predlagači, a Glavni odbor i predsjednik SDS to potpisuju i oni su zadnja istanca – rekao je Šarović Srni, navodeći da će Opštinski odbor SDS Sokolac ponuditi prijedlog i odlučiti da li je to Bjelica ili neko drugi.\nPrema njegovim riječima, uslovi se znaju što se tiče koalicija i svako mora da se pridržava stavova SDS.\n– Pravila su ranije dogovorena i preduslov za onoga koji želi da bude kandidat liste SDS je pridržavanje stavova Predsjedništva i Glavnog odbora SDS – napomenuo je Šarović.\nCentralna izborna komisija BiH donijela je odluku o raspisivanju i održavanju lokalnih izbora 4. oktobra ove godine. Odluka je donesena jednoglasno i ne obuhvata glasanje za grad Mostar, za koji će izbori biti raspisani po sticanju uslova za njihovo održavanje.


U 82. minutu meča je Miha poslat na tribine nakon izliva besa, disciplinci FS Italije su rešili da oštro sankcionišu Srbina.\nDisciplinska komisija je odlučila da zbog suspenzije Siniša Mihajlović neće moći da vodi ekipu protiv Parme, a uz to će morati da uplati i 15.000 evra zbog ispada. Kako je priznao krivicu odmah nakon utakmice, verovatno se srpski trener neće ni žaliti:\n- Zasluženo sam isključen zato što sam poslao sudiju tamo gde sam ga poslao. Bio sam sit svega, mi smo ekipa koja dobija najviše kartona u ligi, ljudi nas gledaju kao da imamo 11 ubica na terenu, rekao je Mihajlović tada.\nU istom zasedanju disciplinaca suspendovan je i trener Sampdorije Klaudio Ranijeri, te fudbaleri Rome Brajan Kristante i Henrik Mhitarjan.


Disney želi da izgradi Westworld za ljubitelje Star Warsa Prolog\nDisney je objavio da želi da izgradi hotel u Orlandu za ljubitelje Star Warsa, po uzoru na Westworld iz daleke galaksije.\nPredsednik Walt Disney Parks i Resorts Bob Chapek najavio je to ovog vikenda na D23 Expo, a hotel bi prema planovima trebao da se gradi tokom 2019. godine.\nKako je to najavljeno, hotel će do u detalje biti dizajniran po uzoru na Westworld, od predvorja, lifta, soba, a svi zaposleni će biti u Star Wars kostimima, kao i gosti.\nHotel će jedino imati lažne prozore sa pogledom na svemir, a Chapek je istakao da će "svaki prozor imati pogled na svemir".\nMožda najintersantnija od svih je najava da će svaki gost koji ostaje u hotelu odmah ući u svoju "priču" i preduzeti "tajne misije". Gosti bi mogli da imaju interaktivna iskustva kao deo priče o priči.\n"Pozvaćemo vas da živite svojoj predanoj, višednevnoj avanturi, u galaksiji - daleko, daleko", objasnio je Bob Chapek.\nTokom svog boravka, gosti bi bili glavni likovi oko njih bi se odvijao niz priča i interakcija, omogućavajući im uživanje u potpuno izmišljenom svetu.


Van Gogh slavi 35 godina uz reizdanje CD-a “More bez obala”\nTanjug 26. maja 2021. 11:36\nBEOGRAD – Beogradska rok grupa Van Gogh ove godine slavi 35 godina postojanja i tom prilikom je objavila limitirano reizdanje 10. studijskog albuma “More bez obala” (2019), pod etiketom izdavačke kuće “Fidbox”.\nDopunjena verzija albuma, pored tekstova pesama i do sad neobjavljenih fotografija u luksuznom digipaku, predstavlja luksuzno dizajnirano izdanje namenjeno najvatrenijim poštovaocima karijere grupe Van Gog, koja će za 35. rođendan uskoro pustiti u prodaju i majicu sa novim logotipom benda.\nMuzičko putovanje uspešnog rok sastava traje već punih 35 godina, od daleke 1986. kada su nastali, uz antologijske hitove iz 80-ih, preko inovativnih, višedecenijskih muzičkih i stilskih eksperimenata, sve do današnjeg trenutka, kada i posle 10 albuma uvek imaju nešto novo da ponude svojim ljubiteljima.\nPublika će u specijalnom paketu albuma “More bez obala” moći da se podseti i ekranizovanih hitova za pesme – “Gotovo je sve”, “Možda baš sad”, “Emotivno miniran”, “Više te ne volim ko pre”.\nNa sve to, bend najavljuje i novi radijski singl i video spot za pesmu “Kakvo divno veče” sa istog albuma, u režiji Dejana Senića.\nMuzička zaostavština rima, akorda i melodija spakovana u tri i po decenije, dobila je u hodu spontani naziv „Vangogologija“, a vinovnici ovog pravca i autentične muzičke priče – frontmen benda Zvonimir Đukić Đule, bubnjar Srboljub Radivojevič Srba i basista Dragan Ivanović Gaga i dalje su spremni za nove muzičke izazove.\nPrvi čovek grupe Zvonimir Đukić rado se seća početka te uspešne rokenrol priče iz 1986. godine, ali ne posustaje na stazi „feniksovog kreativnog puta“.\nTokom protekle godine, Đule i ekipa nisu propustili priliku da studijski zabeleže nove muzičke ideje, koje već, kako sami tvrde, predstavljaju okosnicu budućeg, 11. studijskog izdanja.\nAli, i pored rada na novim pesmama, oni su bili jako vredni u onlajn koncertima tokom pandemije, posebno u vreme karantina 2020, te su pružili publici jedan celovečernji nastup, kao i maratonsko druženje sa svojim fanovima od skoro 12 sati bez prestanka, putem zvanične stranice benda na društvenim mrežama.\n„Album „More bez obala“ je ovim reizdanjem, posle tišine koju nam je pandemija donela, ponovo dobio vetar u jedra”, izjavio je Đukić, vođa grupe, pevač, gitarista i autor svih pesama benda.\n“Ovim posebno dizajniranim CD izdanjem i novim spotom za pesmu „Kakvo divno veče“ sa aktuelnog albuma, obeležavamo 35. rođendan grupe. Pomenuta pesma je ujedno i naš sledeći radijski singl. Ljudi, jedva čekamo da vam koncertno krenemo u susret i da vas zagrlimo muzikom“, iskreno poručuje Đule.\nPodsetimo, album „More bez obala“ je svoju uspešnu regionalnu promociju doživeo 2019, a beogradsku u junu te godine pod nazivom “Roka rola”.\nPromocija albuma se odigrala u vidu koncerta u beogradskom muzičkom klubu Wurst Platz, dok je dva meseca ranije, najava za novi projekat bila u formi istinskog spektakla od koncerta u Velikoj sali Kombank Dvorane.\nNa koncertnoj promociji tada novog albuma u Wurst-u, rok grupa je za prijatelje iz sveta muzike, ali i medije, u dobro poznatom eksplozivnom ritmu, zasvirala antologijske hitove benda i pesme sa izdanja „More bez obala“.\nAlbum kao reizdanje može se naći u svim bolje snabdevenim prodavnicima CD-a i vinila, a svoj primerak fanovi mogu naručiti i pouzećem u Platinum, Gold ili Silver paketu, putem Fejsbuk i Instagram stranice diskografske kuće Fidbox.


Naslov ovog teksta mogao bi da se podvede pod negativne posledice nebavljenja sportom i nijednom fizičkom aktivnošću. Dakle, pored nabrojenog a to je zatvorenost u sebe, asocijalnost i fizički razvoj koji nijepravilan, tu su i druge opasnosti, kao što je život u virtuelnom svetu, odvajanje od realnih kontakata i mnogo toga još.\nSport deluje nezamenljivo kada je u pitanju pravilan fizički rast deteta, zbog toga što ono dobija snagu, čvrstinu mišića i njihov lep, vretansti oblik, a pored toga, postaje okretno, brzo, spretno a ne tromo... Ima osećaj za ravnotežu, gracioznost pokreta... Odsustvo sporta značilo bi da dete može da postane sporo, nespretno, nejako, sa opuštenom muskulaturom, demotivisano.\nPored toga, aspekti negativnih psiholoških posledica su još brojniji. Deca se povlače u sebe, tako da nisu dostupni za druženje sa vršnjacima, gube samopouzdanje, nazivaju ih čudnima...\nNajbolje bi bilo prekinuti taj začarani krug, tako što ćete dovesti dete na prvi probni trening u Giimnastički klub Pobednik. Organizujemo vrlo često i samo je potrebno da pozovete broj telefona našeg kluba i da zakažete prvi slobodan termin.


Novembar 2021 - FEB Sarajevo\nPRIPREMNE RADNJE ZA POREZNE PRIJAVE FIZIČKIH LICA - SAMOSTALNIH PODUZETNIKA\nPreknjiženje konta 013 - Ulaganja u tuđa stalna sredstva\nU “Službenim novinama Federacije Bosne i Hercegovine”, broj 93/21 od 19.11.2021. godine objavljeno je Saopćenje o prosječnoj isplaćenoj mjesečnoj neto/bruto plaći zaposlenih u FBiH za septembar 2021. godine, kao i za period januar-septembar 2021. godine.\nProsječna isplaćena mjesečna neto plaća po zaposlenom ostvarena u Federaciji Bosne i Hercegovine za septembar 2021. godine iznosi 998 KM.\nProsječna isplaćena mjesečna neto plaća po zaposlenom ostvarena u Federaciji Bosne i Hercegovine za period juli 2021. godine - septembar 2021. godine iznosi 998 KM.\nProsječna isplaćena mjesečna bruto plaća po zaposlenom ostvarena u Federaciji Bosne i Hercegovine za septembar 2021. godine iznosi 1.543 KM.\nProsječna isplaćena mjesečna neto plaća po zaposlenom ostvarena u Federaciji Bosne i Hercegovine za period januar - septembar 2021. godine iznosi 987 KM.\nProsječna isplaćena mjesečna bruto plaća po zaposlenom ostvarena u Federaciji Bosne i Hercegovine za period januar - septembar 2021. godine iznosi 1.529 KM.\nMinistarstvo privrede Kantona Sarajevo objavilo je danas, shodno Zakonu o ublažavanju negativnih ekonomskih posljedica i uštedama u Kantonu Sarajevo izazvanih koronavirusom, drugi Javni poziv za realizaciju i implementaciju sredstava.\nRadi se o Javnom pozivu za odobravanje finansiranja cijele ili dijela minimalne mjesečne neto plaće u FBiH za juli, august i septembar 2021. godine.\nO navedenim izmjenama više govora će biti na predstojećem webinaru: PROGRAM WEBINARA\nU "Službenim novinama Federacije Bosne i Hercegovine", broj 90/21 od 10.11.2021. godine je objavljen Zakon o izmjenama Zakona o penzijskom i invalidskom osiguranju.\nIzmjene donosimo u nastavku:\nU "Službenom glasniku Bosne i Hercegovine", broj 67/21 od 05.11.2021. godine je objavljena Odluka o tvrđivanju specifične i minimalne akcize na cigarete i iznosa akcize na duhan za pušenje za 2022. godinu.\nOvom odlukom utvrđuju se iznosi specifične i minimalne akcize na cigarete i iznos akcize na duhan za pušenje, koji se primjenjuju od 1. januara 2022. godine.\nOva odluka stupa na snagu osmoga dana od dana objave u "Službenom glasniku BiH", a primjenjuje se od 1. januara 2022. godine.\nPrava radnika na topli obrok, naknadu za prevoz, regres, otpremninu...\nZa šta se sve koristi obrazac PMIP - 1024\nizmirivanja ličnih troškova zaposlenika...\nIsplata neoporezivih davanja: službeni put, terenski dodatak, topli obrok, naknada za prevoz, regres, otpremnine...\nDruge isplate koje se mogu dati zaposleniku bez obaveze plaćanja poreza na dohodak: pokloni, isplate za troškove sahranu, liječenja, bolesti i sl., plaćanje edukacije/školarine zaposlenika, plaćanje sistematskih pregleda zaposlenika...


Srbija protiv Brazila (subota, 17.00 – SK 2) – Poljska – SAD od 21.15\nMuška seniorska reprezentacija Srbije igraće u polufinalu XIX SP 2018. u Torinu protiv Brazila, sutra (subota, 29. septembar) od 17.00 časova, uz direktan prenos na TV Sport Klub 2. U drugom polufinalu, od 21.15 časova igraće Poljska – Brazil. Meč Poljska – Italija je još u toku, ali Poljaci su ubedljivo dobili prvi set i tako obezbedili prvo mesto u J grupi.\nBrazilu prvo mesto u grupi\nOdbojkaši Brazila zauzeli su prvo mesto u u I (i) grupi III faze XIX SP 2018. u Torinu. Brazil je danas, u poslednjoj utakmici u grupi, pobedio SAD sa 3:0, po setovima 25:20, 25:18 i 25:19, posle 85 minuta igre i u polufinalu će igrati protiv drugoplasirane selekcije iz J grupe. U poslednjem meču u J grupi, večeras će od 21.15 časova igrati Italija i Poljska, uz direktan prenos na TV Sport Klub 1.\nSAD i Brazil u polufinalu, kraj za Rusiju – Srbija protiv Poljske od 20.30 (TV SK 1)\nOdbojkaši SAD i Brazila igraće u polufinalu XIX SP 2018, dok je Rusija takmičenje završila na 5. mestu. To je epilog u I (i) grupi III faze posle dva odigrana meča. SAD su danas u Torinu, u drugoj utakmici u grupi, pobedile Rusiju sa 3:0, po setovima 25:22, 25:23 i 25:23, posle 92 minuta igre. Muška seniorska reprezentacija Srbije odigraće drugi meč u J grupi III faze XIX SP 2018. u Torinu večeras od 20.30 časova protiv Poljske, uz direktan prenos na TV Sport Klub 1.\nPrvi, veliki korak Srbije ka polufinalu – u četvrtak protiv Poljske (20.30 – TV SK 1)\nMuška seniorska reprezentacija Srbije sjajnom igrom stigla je do prve, maksimalne pobede u J grupi III faze XIX SP 2018. u Torinu. Srbija je večeras u 1. kolu savladala Italiju sa 3:0, po setovima 25:15, 25:20 i 25:18, posle 84 minuta igre.


Radić: Protest u Kragujevcu ne treba da sklizne u nešto neozbiljno | Novinska agencija Beta\nNaslovne strane za subotu, 29. decembar 2018. godine\nPOLITIKA | 08.01.2019 13:50\nRadić: Protest u Kragujevcu ne treba da sklizne u nešto neozbiljno\nJedan od osnivača opozicione Šumadijske regije u Kragujevcu i istaknuti učesnik protesta 90-tih, Borivoje Radić rekao je da protesti gradjana koji su nezadovoljni vlašću Aleksandra Vučića treba da se nastave u Kragujevcu bez obzira na polemike o "podobnosti organizatora" prvog protesta prošle subote.\nRadić je agenciji Beta rekao da se na društvenim mrežama sada postavlja pitanje ko je bio organizator protesta iako je, navodi, jasno da je masovno gradjane Kragujevca na protest izveo Vučić jer su nezadovoljni njegovom vlašću.\n"Iako je došlo do zabune na društvenim mrežama u vezi sa tim ko je prvi pozvao gradjane na protest smatram da je bitnije od toga da su ljudi masovno izašli na ulice da izraze svoje nezadovoljstvo", rekao je Radić.\nOn je naveo da uprkos polemikama u vezi sa organizacijom protest u Kragujevcu treba da se nastavi i naredne subote kako je i najavljeno.\n"Naravno važno je da se gradjani aktivno uključe i da se izbegnu eventualno neke gluposti, kao što su priče o tome da će se javno spaljivati neke navodno nenarodne novine, i da se ne sklizne u nešto neozbiljno", kaže Radić.\nOn misli da protest koji je uspeo prošle subote uz odziv velikog broja ljudi treba da se "overi" i naredne subote i da se ne dozvoli da propadne zbog nekakvih poluinformacija.\nProtest u Kragujevcu prošle subote je bio organizovan pozivom preko društvenih mreža i nije bio zvanično prijavljen.\nNa čelu protestne kolone je bio nekadašnji novinar Radio Kragujevca Milan Šerifović koji je u intervjuu za jednu Fejsbuk stranicu potvrdio da je on uputio prvi poziv gradjanima na protest preko društvenih mreža, zajedno sa "svojim drugom Zvonkom".\nŠerifović je bio na čelu protestne kolone i jedini koji se kratko obratio gradjanima na Djačkom trgu i najavio novi protest za subotu 12. januar, uz učešće govornika koje nije imenovao.\nNa društvenim mrežama se poslednjih dana otvorilo pitanje ko je organizovao protest u Kragujevcu kao i tema "podobnosti organizatora".\nŠerifović se na Fejsbuk profilu obratio Sergeju Trifunoviću, navodeći da ga on sada "tako grubo napada" samo na osnovu "najordinarnijeg 'rekla-kazala' i nečije patološke, rasističke mržnje".\n"Nisu smestili meni, moji Kragujevčani me jako dobro poznaju, i veruju mi, smestili su vama, da ugruvaju vas, a samim tim i vašeg brata, od koga sada zentuje ovo... što zovemo vlast! Čudi me da ste to progutali, kao sve one ribe, koje lovim ceo svoj život. Ja sam stariji čovek, tačno u godinama kad se neki ljudi prozliju. Srećom ja nisam takav. Neki baksuz bi vas zbog javno izgovorene, teške uvrede tužio. Slomili biste se, a to nikad ne bi dokazali, jer je, apsolutna neistina, i... izgubili!" navodi Šerifović.\nOn kaže da se na njegov prvi poziv odazvalo oko 2.000 2.500 Kragujevčana.\n"Na sledećem protestu, moj Odbor i ja, trudićemo se ih bude još više i više", naveo je Šerifović.\nOn je objasnio da su on i njegov drug Zvonko to uradili zato što su već izgubili nadu da će se grad ikada probuditi, zato što je Kragujevac važan grad u Srbiji, i zato što ima gradova koji će za njim krenuti u proteste.\n"Ko to mene voli tako malo, iako sam ovde rodjen? To su oni, koji na ovom svetu nikad nisu, i neće voleti Rome! Pogotovo uspešne!? Molim...? Niste znali da sam Rom? Ništa, ništa... izvinite! ", napisao je Šerifović u obraćanju Sergeju Trifunoviću.\nNovinar iz Kragujevca Miroslav Miletić je povodom najava da će se spaljivati nekoliko primeraka jednog lista na Fejsbuku postavio pitanje organizatorima da li je slika spaljivanja lista, za koji oni misle da je nenarodni, slika koja treba da ode iz Kragujevca.\nUprkos polemikama gradjani na društvenim mrežama podržavaju nove proteste.\n"Koliko mudar treba biti u ovoj gluposti Sergej, Šerif i ostali. Je l’ shvatate, magarčine, da je narod, ej narod, uzeo stvar u svoje ruke, mislim definitivno, da samo jedna sveobuhvatna promena sistema, uz teške intelektualne žrtve, može da dovede do boljitka , ne trebaju nam vodje!", stoji u jednom od komentara na aktuelne polemike oko "kredibiliteta" organizatora protesta u Kragujevcu.


Stopa nezaposlenosti u Srbiji do kraja godine najverovatnije će dostići 27 odsto a bruto domaći proizvod će zabeležiti pad od jedan odsto, predviđa Bečkoi insitut za međunarodne ekonomske studije.\nTaj institut zaključuje da će privreda Srbije biti u blagoj recesiji.\nSa tolikom stopom nezaposlenosti, kako predviđa Bečki institut, Srbija je blizu neslavnih rekordera, a ispred nas su samo Bosna i Hercegovina i Makedonija sa 28 odsnosno 31 odsto.\nNešto bolje stanje u poređenju da drugim članicama nekadašnje Jugoslavije je u Hrvatskoj gde procenat nezaposlenosti dostiže 14,5 odsto, Sloveniji 8,8 odsto, ali je u toj državi predviđen pad BDP 1,5 odsto.\nSaradnik Bečkog instituta Vladimir Gligorov rekao je da su predviđanja privrednog rasta pogoršana zbog rezultata iz prvog tromesečja i zbog produžene neizvesnosti oko privredne politike.\n- Na jesen ćemo ponovo da analiziramo da nismo bili možda previše opstimistični - rekao je on.\nU 2012. godini Srbiju očekuje inflacija od šest odsto, a u 2013. pet odsto, ali kako je Gligorov ukazao, iako postoji osnova da rast cena bude niži za sada nije jasno kako će se stvari odvijati obzirom da nije poznato da li će biti promena poreza na dodatu vrednost i šta će se dešavati sa centralnom bankom.\nIduće godine očekuje nas rast od jedan odsto, a zaposlenost ne može da se poveća sa stagnantnom ili veoma niskom stopom rasta, ocenio je on.\nKomentarišući region, saradnik Bečkog instituta je rekao, da su to uglavnom prezadužene zemlje, najpre prema inostranstvu, koje imaju nisku izvoznu sposobnost, što produžava čitav proces prilagođavanja na izvozno orijentisani privredni rast.


Bajden na sastanku sa šefovima četiri najveće poslovne grupe u Južnoj Koreji? | Biznis.rs\n5.5.2022 19:56 Autor: Redakcija Biznis.rs 5\nAmerički predsednik Džo Bajden (Joe Biden) navodno želi da se sastane sa čelnicima četiri velika južnokorejska konglomerata tokom svoje državne posete ovoj zemlji u...\nAmerički predsednik Džo Bajden (Joe Biden) navodno želi da se sastane sa čelnicima četiri velika južnokorejska konglomerata tokom svoje državne posete ovoj zemlji u drugoj polovini maja.\nTaj događaj, ako bude realizovan, biće prilika za Bajdena da zatraži više južnokorejskih investicija u Sjedinjenim Američkim Državama, prema izjavama iz industrijskog sektora u Južnoj Koreji, piše KoreaTimes.\nPredviđeno je da američki predsednik poseti Južnu Koreju od 20. do 22. maja, tokom koje planira da sedne sa potpredsednikom kompanije Samsung Electronics, predsednikom SK Group, predsednikom Hyundai Motor Group i predsednikom LG Group i drugim istaknutim biznismenima Seula.\nNa sastanku će od četiri glavna šefa konglomerata verovatno biti zatraženo da razmotre nova ulaganja u SAD, uključujući uspostavljanje stabilnog lanca snabdevanja za poluprovodnike, baterije za električna vozila (EV) i biotehnologiju.\nBivši američki predsednik Donald Tramp (Donald Trump) sastao se sa 18 poslovnih lidera tokom svoje državne posete juna 2019. godine i pozvao ih da aktivnije ulažu u SAD.\nTramp se sastao sa čelnicima kompanija Samsung Electronics, Hyundai Motor Group, SK Group i CJ Group i pojedinačno im se zahvalio na povećanim ulaganjima.\nProšle godine, Bajden je održao nekoliko sastanaka sa svetskim kompanijama za proizvodnju poluprovodnika, kao što je Samsung Electronics, putem videa kako bi aktivno sarađivao u uspostavljanju stabilnog lanca snabdevanja poluprovodnicima u SAD.\nNakon otvaranja fabrike poluprovodnika kompanije Samsung Electronics u Ostinu u Teksasu, kompanija ulaže 20 triliona vona (15,7 milijardi dolara) u izgradnju druge fabrike poluprovodnika u obližnjem gradu Tejloru. SK Grupa je objavila da će SK Innovation osnovati zajedničko preduzeće sa Fordom pod nazivom Blue Oval SK za proizvodnju baterija u vrednosti od šest triliona vona za EV.\nHyundai Motor je odlučio da uloži ukupno 7,4 milijarde dolara u proizvodnju električnih vozila i proširenje infrastrukture za punjenje u SAD. LG Group je odlučila da potroši više od pet biliona vona na poslovnu saradnju sa američkim partnerom General Motors-om za LG Energi Solutions (LGES), uključujući proizvodnju baterija.\nBajden: Američka privreda je i dalje otporna uprkos istorijskim izazovima\nJužnokorejske kompanije u pripravnosti zbog pretnji hakera\nBajden će verovatno tokom svoje posete posetiti i jednu od fabrika poluprovodnika kompanije Samsung Electronics. Samsung ima fabrike poluprovodnika u Jonginu, Hvasongu i Pjongteku.\nKOMPANIJE POSLOVANJE U FOKUSU\nInflacija u Južnoj Koreji na najvišem nivou u poslednje 24 godine\nOKO 1,5 MILIONA IZLEČENIH U SVETU Novi slučajevi zaraze u Kini i Južnoj Koreji\nDobar poslovan sastanak\nBolje Rodmana da je poslao na sastanak\namerika se okreće kako vetar duva, sada je i Kina dobra kao posl partner\nAmerika više nema uticaj\nMislim da Bajden i ne zna sa kim je bio i gde…


NUNS: Vulin da prestane da targetira novinare - Politički.rs\nNezavisno udruženje novinara Srbije (NUNS) pozvalo je juče ministra unutrašnjih poslova Aleksandra Vulina da “prestane da targetira novinare” pošto je na televiziji B92, novinara Vuka Cvijića nazvao “članom stranke Vuka Jeremića”.\nIz udruženja su ocenili da je prethodnih godina “učestala praksa državnih funkcionera i provladinih medija da etiketiraju nezavisne novinarke i novinare i lažno ih optužuju za partijski angažman”.\n“Informer je u januaru prošle godine napisao na svom sajtu da je Cvijić član Narodne stranke a nakon reakcije našeg udruženja i medijske zajednice, ta lažna objava je uklonjena”, stoji u saopštenju.\nNUNS je najavio da će taj slučaj registrovati u Bazi napada i pritisaka na novinare i o njemu obavestiti međunarodne organizacije.\n“Novinarska profesija nije i ne sme da bude u službi politikantskog potkusurivanja, niti služi za predizborne obračune sa političkim rivalima i niko ne sme, pogotovo predstavnici vlasti, da se na ovakav način ophodi prema našim kolegama i koleginicama”, naveli su iz Nezavisnog udruženja novinara Srbije.\nĐorđe D. Sibinović: KILLING ME SOFTLY\nPoslednji put ažurirano 04/08/2021


U znak sećanja na škotsku lekarku iz Velikog rata Elsi Inglis brojni skupovi u Edinburgu\nBeta 8. novembra 2017. 19:45\nBrojni skupovi posvećeni radu škotske lekarke i humanitarke Elsi Inglis koja je tokom Prvog svetskog rata posebno upamćena u Srbiji, biće održani krajem novembra u Edinburgu, piše Bi-Bi-Si (BBC).\nElsi Inglis se istakla radom u okviru škotskih vojnih bolnica u Srbiji tokom Prvog svetskog rata. Za zasluge u lečenju vojnika i civila u Srbiji, naročito za vreme epidemije pegavog tifusa 1915. godine, Inglis je dobila i Orden belog orla, najviše srpsko odlikovanje.\n„U Srbiji ima ulica, izložbi, muzeja i drugih objekata koji nose ime ne samo Elsi Inglis, već i drugih žena koje su služile u Bolnici škotskih žena“, rekao je istoričar-amater i istraživač Alen Kaming, preneo je BBC.\nKaming je rekao da je Elsi Inglis imala ogroman doprinos tokom Prvog svetskog rata u Srbiji.\nIstoričari smatraju da je Elsi Inglis svojim angažovanjem u osnivanju, opremanju i organizaciji rada „Bolnica škotskih žena“ i neposrednim učestvovanjem u njihovom radu, zadužila francuski, ruski i pre svega, srpski narod.\nPrva jedinica Bolnice škotskih žena koje su 1914. godine krenule u Srbiju, došla je u Kragujevac i tu osnovala prvu poljsku bolnicu sa svom potrebnom opremom i vozilima.\nU Srbiji je 8. decembra 2015. pušteno u opticaj šest poštanskih markica sa likovima britanskih heroina koje su pomagale srpskoj vojsci i narodu u Prvom svetskom ratu – Elsi Inglis, žene oficira srpske vojske iz Velike Britanije Flore Sends, pripadnice Bolnice škotskih žena Ketrin Stjuart Makfejl, psihijatra Izabel Galovej Haton, aktivistkinje za prava žena Evelin Haverfild, kao i lekarke škotskog porekla Elizabet Ros.\nDan primirja u Prvom svetskom ratu biće obeležen u subotu u Srbiji i u mnogim zemljama širom sveta državnim manifestacijama u znak sećanja na 11. novembar 1918. godine kada je u 11 sati na snagu stupilo primirje u Prvom svetskom ratu.


DOBOJ: Za izgradnju precrpne stanice Usora 2.030.000 KM – Glas Regije\nDOBOJ: Za izgradnju precrpne stanice Usora 2.030.000 KM\nDOBOJ – Predstavnici Gradske uprave Doboja i Razvojnog programa UN /UNDP/ potpisali su danas u Doboju sporazum o sufinansiranju izgradnje precrpne stanice Usora u ovoj lokalnoj zajednici u iznosu od 2.030.000 KM.\nPrecrpna stanica Usora finansiraće se sredstvima grada Doboja u iznosu od 1.700.000 KM, te UNDP-a od 330.000 KM.\nZamjenik rezidentnog predstavnika UNDP-a Suhrob Hošhmuhamedov kaže da je izgradnja objekta važna za upravljanje površinskim vodama u Doboju, ali i u smanjenju rizika od ponovnih poplava, koje su pogodile ovaj grad u maju 2014. godine.\nHošhmuhamedov navodi da će UNDP u početnoj fazi izdvojiti 100.000 KM i da je riječ o sredstvima Fonda EU za lokalni integrisani razvoj.\nOn očekuje da će već početkom septembra biti okončana tenderska procedura, kako bi započeli radovi.\nHošhmuhamedov je podsjetio da je nakon poplava iz 2014. godine, UNDP realizovao nekoliko projekata sredstvima međunarodnih donatora u iznosu od oko 15.000.000 KM.\nGradonačelnik Doboja Obren Petrović kaže da je 1.700.000 KM dio ukupnog kreditnog zaduženja ove lokalne zajednice od 5.500.000 KM, a po odluci lokalne skupštine.\nOdlukom Skupštine grada Doboj kreditna sredstva od 5.500.000 KM biće iskorištena za finansiranje eksproprijacije zemljišta za izradu kolektora oborinskih voda područja Usora i pumpne stanice “Usora” s ciljem zaštite grada od poplava i oborinskih voda u iznosu od 1.750.000 KM.\nZa eksproprijaciju zemljišta korita rijeke Bosne s ciljem zaštite grada od poplava biće iskorišteno 1.250.000 KM, a za izgradnju vrelovoda po Regulacionom planu Usora 1.000.000 KM.\nPo 500.000 KM predviđeno je za projekat glavnog kolektora oborinskih voda područja Usora i pumpne stanice “Usora”, za izgradnju kanalizacije po Regulacionom planu Usora i asfaltiranje i rekonstrukciju ulica oštećenih u poplavi 2014. godine-Kralja Tvrtka, Vidovdanska te Cara Dušana.\n« ZAPANJUJUĆE I UPOZORAVAJUĆE: Za manje od sat vremena na suncu, temperatura u…\nIndetifikovani maloljetni napadači na taksistu »


Da se čuje i glas građana o zaštiti životne sredine - Sirmiuminfo\nDa se čuje i glas građana o zaštiti životne sredine\nSremska Mitrovica – Protokol o udruživanju i saradnji organizacija civilnog društva u oblasti zaštite životne sredine potpisan je između Skupštine grada Sremska Mitrovica i Regionalne zelene mreže Srema. Ovo je način da se organizacije civilnog društva uključe u oblast zaštite životne sredine i obnovljivih izvora energije.\nSve se više pažnje u svim, svetskim i domaćim, medijima posvećuje ekologiji, teme kao što su čist vazduh, voda, zemlja odavno su nezaobilazne. Podizanje svesti ljudi o resursima bez kojih nema života, tako i o velikim ekološkim problemima sa kojima se svet suočava jedan je od ciljeva danas potpisanog protokola.\nMeđu potpisnicima protokola je Bora Obradović, predstavnik organizacije civilnog društva Regionalna inicijativa Srema koja se, od svog osnivanja 2015. godine, bavi učešćem građana u regionalnim i projektima izgradnje infrastrukture i zaštite životne sredine. „Nama je pripala lepa, aktivna uloga da koordiniramo rad ekološkog udruženja – Regionalne zelene inicijative Srema, koje je, zapravo, prvi korak ka mogućnosti da se čuje glas organizacija civilnog društva i u organima lokalne samouprave, te da se kroz mehanizam „zelene stolice” i osnivanje odborničke grupe, čiji smo svedoci, ovde, u mestu našeg domaćina, Grada Sremske Mitrovice, omogući faktički, uključivanje i organizacija civilnog društva u oblast, tematiku, projekte, aktivnosti zaštite životne sredine, obnovljivih izvora energije i izgradnje infrastrukture. Protokol o udruživanju i saradnji organizacija civilnog društva u oblasti zaštite životne sredine, potpisuje se u okviru projekta Zajedno za aktivno građansko društvo – AKT koji finansira Vlada Švajcarske. Na taj način se prvi put formira Regionalna Zelena mreža Srema, koju čine civilne organizacije sa teritorije Sremskog okruga,” rekao je Obradović.\nKako je još dodao: „Mehanizam „zelene stolice” i Neformalne zelene odborničke grupe, koju je veoma, veoma otvoreno prihvatila gradska uprava Sremske Mitrovice je dobra prilika i jedan dobar model. Time dobijamo priliku da u svim temama, u oblasti zaštite životne sredine za koje građansko društvo može da bude zainteresovano, da se praktično, čuje kroz jedan institucionalni deo, glas organizacija civilnog društva. Siguran sam da će ovo biti dobar model jer je Regionalna inicijativa Srema već učestvovala u jednom sličnom modelu od 2012. godine. Kroz ove mehanizme nadam se da ćemo uspeti da uvedemo i tu treću stranu, pored realnog sektora, društvenog sektora, i organizacije civilnog društva u rešavanje regionalnih inicijativa i projekata u Sremu.”\nMarina Blagojević predsednica Udruženja Eko pokret Srbije smatra da je potpisivanje protokola o saradnji civilnih organizacija sa lokalnom samoupravom veoma značajno za sva ekološka udruženja u zemlji.\n„Protokol je veoma značajan i u smislu podizanja svesti kod građana i osluškivanja potreba naših građana kao i doprinos za zeleniju i očuvaniju životnu sredinu. Veoma nam je drago što smo upravo deo ovog civilnog društva, organizacije i ovakvog projekta. Udruženje Eko pokret Srbije imalo je nekoliko projekata, kao i radionica konkretno se bavimo ozelenjavanjem i dajemo doprinos zelenijoj Mitrovici, grada Sremska Mitrovica i okoline za čistiji i svežiji vazduh, grad bez otpada i smeća. Takođe podižemo svest građana od malih nogu, imali smo radionice u vrtićima kada smo deci ukazali na značaj za separaciju otpada, plastika, metal, karton, kako bi oni uvideli od malih nogu značaj separacije i tako nastavili put kad zdravijoj životnoj sredini,” rekla je Marina Blagojević.\nSagledavajući potrebe za većim uključenjem građanskog sektora u danas najaktuelnije oblasti sa kojim se ovo društvo suočava, prepoznali su načine koje su danas predstavili građanima, da se uključe i pokažu šta misle o tome. Danas potpisan protokol u Gradskoj kući doprineće boljem javnom zastupanju, ali i obrazovanju, informisanju i podsticanju aktivizma građana u doprinosu očuvanja prirodnih resursa i kvaliteta života građana.


Preliminarna lista Poznati stipendisti Ministarstva za naučnotehnološki razvoj, visoko obrazovanje i informaciono društvo RS - stipendije.ba\nPoznati stipendisti Ministarstva za naučnotehnološki razvoj, visoko obrazovanje i informaciono društvo RS\nPonedjeljak, 25.02.2019. // Izvor: Srna // Obavijesti\nMinistarstvo za naučnotehnološki razvoj, visoko obrazovanje i informaciono društvo Republike Srpske objavilo je danas preliminarnu rang-listu stipendista prema kojoj će biti dodijeljena 961 stipendija studentima prvog, drugog i trećeg ciklusa studija Srpskoj, za šta su iz budžeta planirana dva miliona KM.\nPojedinačna stipendija iznosi 2.000 KM i isplaćuje se u 10 mjesečnih rata, saopšteno je iz Biroa Vlade Republike Srpske za odnose s javnošću.\nKomisija za dodjelu stipendija predložila je da se uspješnim studentima prvog, drugog i trećeg ciklusa studija dodijele 653 stipendije i to studentima prvog ciklusa studija na visokoškolskim ustanovama koje se finansiraju iz budžeta 530 stipendija, studentima drugog ciklusa studija 66 stipendija i studentima trećeg ciklusa studija 22 stipendije.\nStudentima prvog ciklusa studija na visokoškolskim ustanovama koje se ne finansiraju iz budžeta dodijeljeno je 35 stipendija.\nKomisija za dodjelu stipendija predložila je da se ostalim studentima prvog ciklusa studija dodijeli 277 stipendija, studentima sa prebivalištem u izrazito nerazvijenim opštinama Srpske prvog ciklusa studija 23 stipendije i studentima sa invaliditetom prvog, drugog i trećeg ciklusa studija, koji ostvaruju pravo na dodatak za pomoć i njegu drugog lica, osam stipendija.\nPrigovor na preliminarnu rang-listu stipendista, studenti mogu dostaviti u roku od osam dana od dana objavljivanja, odnosno do 5. marta.\nStudenti koji su konkurisali za stipendiju Ministarstva i ispunjavaju uslove konkursa, a dodijeljena im je stipendija iz drugog javnog izvora stipendiranja, imaju mogućnost da se opredijele za jednu stipendiju u roku od osam dana od dana objavljivanja preliminarne rang-liste.\nUkoliko se student odluči za stipendiju Ministarstva, potrebno je da dostavi uvjerenje, rješenje ili potvrdu od drugog izvora stipendiranja /opštine/ da se odriče te stipendije.\nUkoliko Ministarstvo naknadno ustanovi da se student nije odrekao stipendije iz drugog javnog izvora stipendiranja, stipendija će mu biti obustavljena.\nStudenti koji su konkurisali za stipendiju Ministarstva i ispunjavaju uslove konkursa, a dodijeljena im je stipendija Fonda "Dr Milan Jelić", izuzeti su iz razmatranja, jer je veći iznos stipendije koja se dodjeljuje iz tog fonda.\nPreliminarna rang-lista stipendista dostupna je na portalu Vlade Srpske /www.vladars.net/ – na stranici Ministarstva za naučnotehnološki razvoj, visoko obrazovanje i informaciono društvo, u rubrici konkursi.


Rumuni krivi za smrt demonstranata\nSpecijalni tužilac UN Robert Din rekao je na konferenciji za novinare da ubistva dvojice muškaraca i ranjavanje još dvojice "nisu bila neophodna" i mogla su se izbjeći.\nU izvještaju se navodi da raspoloživi dokazi pokazuju da je metke ispalio jedan, dvojica ili trojica rumunskih pripadnika policije UN.\n"Iako se može reći da su pogibije nastale zbog nesrećnog slučaja, to ne umanjuje razumnu sumnju da je ovakva pucnjava bila krivično djelo", navodi se u dokumentu koji je u Prištini predstavio Din.\nOn je dodao da trenutno nema dovoljno dokaza koji bi ukazali koji rumunski policajci su ispalili metke od kojih su stradali demonstranti, te da se ne može reći da je čitava grupa rumunskih policajaca prekršila zakon.\nJedna od žrtava pogođena je iza desnog uva, a druga dok je bježala, daqe od mjesta na kome su se dešavale demonstracije. Kosovski ministar unutrašnjih poslova i britanski šef policije UN u pokrajini podnijeli su ostavke zbog ovog nasilja.\nU sukobu albanskih demonstranata i policije u Prištini 10. februara smrtno su stradale dvije osobe.Demostracije je organizovao pokret "Samopredjeqenje" protiv prijedloga specijalnog izaslanika UN za status Kosova Martija Ahtisarija i pregovaračkog tima Kosova.


PROGO - predviđanje proizvodnje za obnovljive izvore energije\nPredviđanje proizvodnje za obnovljive izvore energije (RES) na osnovu područja\nPredviđanje zasnovano na specifičnim tačkama može biti zaista skupo, što znači da manji potrošači iz obnovljivih izvora jednostavno to ne mogu priuštiti i da su jednostavno izostavljeni iz prognoze. Količina potencijalne energije koja se troši od svih tih malih i srednjih potrošača kumulativno može biti prilično velika.\nPROGO je isplativo rešenje za predviđanje RES proizvodnje u određenoj oblasti. Rešenje pruža širok spektar prognoza zasnovanih na vremenskom horizontu: kratka (nekoliko dana unapred sa rezolucijom po satu), srednjoročna ili dugoročna (klimatska) predviđanja. Prognoze se prave sa razvojem mreže (nove turbine itd.) uzimajući u obzir njena predviđanja kao i njen uticaj na celu mrežu.\nPROGO koristi podatke regionalne vremenske prognoze u sprezi sa predviđanjima zasnovanim na mašinskom učenju na osnovu našeg statističkog algoritma kako bi napravio pristupačne i efikasne prognoze RES proizvodnje, kao i ključna predviđanja tokova energije za izabrano područje. Omogućava povezivanje na čvorove distributivne i prenosne mreže omogućavajući analizu strujnih tokova i optimizovano upravljanje saobraćajem električne mreže. Ovaj sistem je namenjen dvema različitim grupama kupaca: operaterima DSO-a i RES-a (u mikro i makro razmerama).\nOmogućavanje malim i srednjim potrošačima iz RES-a da učestvuju u predviđanjima proizvodnje olakšava potrošnju zelene energije.\nPristupačniji način predviđanja potreba i proizvodnje u RES-u pomaže u smanjenju troškova za proizvođače bez obzira na veličinu, čineći RES energiju mnogo konkurentnijom na tržištu.\nSposobnost predviđanja potrošnje i proizvodnje u različitim vremenskim horizontima i različitom učestalošću u zavisnosti od potreba. Ovo pomaže stabilnosti i sigurnosti mreže.